Armada sokong Undi18, gesa pemerkasaan pendidikan politik

Angkatan Bersatu Anak Muda (Armada), parti Bersatu ingin menzahirkan pendirian berkenaan implementasi Undi18 yang bakal diwartakan pelaksanaannya dalam pertengahan tahun ini.Pemuda Bersatu dari seluruh Malaysia ingin memaklumkan bahawa: “kami Armada menyokong pelaksanaan Undi18 sepenuhnya”.Malah sayap pemuda Bersatu dalam proses awal perangkaan Undi18 sebelum diluluskan di Parlimen secara tidak langsung adalah sebahagian daripada entiti yang terlibat atas peranan advokasi memberi kefahaman kepada masyarakat di samping beberapa entiti lain yang menyokong dan menggerakkan Undi18.Undi18 telah diangkat secara dasar sebagai agenda Armada sejak mula sehingga kini.Justeru itu tiada pertikaian atas pendirian mana-mana kepimpinan Armada terkait Undi18.Hal yang menjadi masalah adalah apabila penjelasan Ketua Armada Nasional dimanipulasi oleh segelintir pihak apabila Wan Ahmad Fayhsal menekankan perihal edukasi politik.Hakikatnya sejak awal perancangan Undi18 dibawa ke Parlimen, “route” atau “mapping” memberi pemahaman kepada anak muda di peringkat sekolah mengenai demokrasi Malaysia serta pemahaman asas politik telah diusahakan melalui Malaysia Future Leaders School (MFLS), Sekolah Rukun Negara dan juga beberapa program Undi18 di bawah kementerian belia dan sukan (KBS) sebelum ini.Ini sejajar dengan hasrat kelulusan di peringkat Parlimen yang prihatin untuk melahirkan generasi yang lebih bertanggungjawab atas hak dan pilihannya bukan dek kerana peranan “populist” semata di samping menanamkan ilmu demokrasi dan kenegaraan melibatkan entiti non-partisan.Mengambil contoh pelaksanaan sekolah politik mahupun kenegaraan yang dijalankan di negara-negara yang memberi hak pengundian seawal 18 tahun sebagai contoh boleh dirujuk, program National Student Leadership Conference di Amerika Syarikat dan contoh-contoh program edukasi politik lainnya.Justeru, Armada menyeru dalam menuju pelaksanaan Undi18, adalah wajar kita tekankan proses edukasi terlebih dahulu setelah terbantut peranannya dek kerana Covid-19.Mohd Ashraf Mustaqim Badrul Munir adalah ketua penerangan Armada Bersatu* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


PAS gesa pertahan kerajaan PN, tolak muafakat yang menyeleweng

PAS hari ini menggesa semua organisasi Islam di dalam negara untuk mempertahankan kerajaan Perikatan Nasional (PN) selain menyatakan parti itu menolak muafakat politik yang menyeleweng.Dalam kenyataan yang dikeluarkan beberapa hari selepas Perhimpunan Agung Umno yang menyaksikan parti Melayu itu memutuskan hubungan secara rasmi dengan Bersatu pada Pilihan Raya Umum ke-15 (PRU15), Presiden PAS Abdul Hadi Awang berkata, mereka menolak MN yang menyeleweng daripada matlamat asal.“PAS menolak muafakat yang berpecah dan menyeleweng daripada matlamat Muafakat Nasional yang asal. Matlamat untuk masuk ke medan perjuangan bagi membela umat dalam satu negara dengan melibatkan semua golongan atas asas Perlembagaan yang merdeka dan berdaulat,” kata Hadi dalam satu kenyataan hari ini.“PAS mengajak semua kumpulan Islam untuk menyelamatkan negara dalam sebuah pakatan baru, PN bersama-sama dengan Bersatu yang berteraskan Islam memimpin dan berintegriti. Selain itu juga bersama golongan bukan Islam yang tidak ekstrem bagi menyelamatkan negara, tanpa menghabiskan masa.”Perhimpunan Agung Umno hujung minggu lalu menyaksikan PAS disindir dalam ucapan presiden parti itu, Ahmad Zahid Hamidi kerana menyertai PN.“Politik Umno bukan seperti lalang ditiup angin. Ingin saya tegaskan piagam MN belum sampai ke penghujungnya. Kita (Umno-PAS) belum terlambat kembali ke pangkal jalan.“Namun, kaki kita mesti berpihak dalam tapak yang sama, itu adalah syarat utama,” kata Zahid semasa Perhimpunan Agung Umno.Semalam Zahid sekali lagi menyindir PAS dengan mengambil contoh Angkatan Perpaduan Ummah dan Semangat 46 dahulu gagal kerana gabungan politik yang dibentuk tidak jujur dan tulen.“Justeru, saya berharap rakan politik Umno dalam MN berfikirlah sejelas-jelasnya mengenai kepentingan untuk mempertahankan gagasan MN yang asli.“Memandangkan MN melibatkan rakan politik lain, maka tidak wajar saya menulis lebih daripada apa yang saya nyatakan di Pusat Dagangan Dunia Kuala Lumpur (PWTC) tempoh hari. Cuma apa saya boleh sentuh sedikit secara terbuka di sini adalah Umno serius dalam memperkukuhkan MN yang ditubuhkan pada tahun 2019,” katanya menerusi kenyataan di Facebook semalam.Hadi berkata, walaupun partinya bukanlah satu-satunya kumpulan Islam, namun PAS mempunyai kekuatan akar umbi dan kepimpinan yang mengamalkan budaya politik matang.“PAS menolak politik yang menghabiskan masa dengan bermain politik sampingan dan jalanan yang menyusahkan rakyat, tanpa melihat kepada musim bencana alam dan wabak yang masih menular hari ini.“PAS menolak muafakat tanpa bersatu dan menolak kumpulan yang menunjukkan tiada kesetiaan kepada negara dengan sifat melampau yang mencabar agama dan bangsa,” katanya.Hadi berkata, PAS turut menolak agenda yang bertujuan semata-mata untuk menyelamatkan peribadi pemimpin dan kumpulannya, bukan untuk menyelamatkan negara dan semua rakyat.“Marilah bersama tawaran baru ini iaitu berintegriti dan berkebajkan yang berpijak atas Perlembagaan Persekutuan yang meraikan masyarakat majmuk beragama dan berbangsa.“Marilah sama-sama menolak ekstremisme dan liberalisme yang merungkaikan ikatan agama dan bangsa,” katanya.


Apakah Zahid membohongi Agong menteri Umno keluar kerajaan 1 Ogos depan?

Ahmad Zahid Hamidi memberi tanggapan salah kepada Yang di-Pertuan Agong ketika presiden Umno itu mengadap di Istana Negara bulan lalu kononnya menteri dan timbalan menteti Umno sudah berikrar akan keluar daripada kerajaan pada 1 Ogos depan, MalaysiaNow kini boleh mendedahkan.Turut difahamkan presiden Umno itu kini secara aktif mengarahkan menteri-menteri daripada parti itu untuk meletakkan jawatan mereka lebih awal.“Beliau sasarkan 7 Julai depan sebagai tarikh akhir mereka untuk letak jawatan, namun dia hanya akan hadapi kekecewaan,” kata sumber yang dekat dengan ahli-ahli Parlimen kanan Umno.Dalam kenyataan hari ini, Putrajaya berkata mesyuarat Kabinet pada 7 Julai akan menetapkan tarikh Parlimen bersidang semula.Menteri-menteri nafikan dakwaan ZahidDalam pada itu, MalaysiaNow juga difahamkan, ketika Zahid memberikan taklimat kepada kepimpinan Umno pada 11 Jun lalu selepas beliau mengadap Agong pada 11 Jun, beliau membaca teks yang disediakan berhubung apa yang dimaklumkan kepada Sultan Abdullah Sultan Ahmad Shah.Antara lain, Zahid memberitahu Agong Majlis Tertinggi Umno memutuskan untuk parti itu meninggalkan kerajaan Perikatan Nasional (PN) pada 1 Ogos, tanpa mengira sama ada perintah darurat akan disambung atau tidak.“Menurut Zahid, beliau beritahu Agong semua menteri dan timbalan menteri, termasuk ahli Parlimen dan pengerusi GLC, juga sudah berikrar untuk letak jawatan pada waktu itu,” kata sumber yang mengetahui apa yang berlaku ketika pertemuan tersebut.Namun dalam perbincangan bersama beberapa anggota Kabinet Umno mendedahkan l tidak ada ikrar sedemikian “sama ada bertulis atau lisan” daripada mereka.“Zahid jelas beritahu perkara yang tak benar kepada Agong,” kata seorang menteri kepada MalaysiaNow dengan syarat tidak dinamakan.Bahkan Shamsul Anuar Nasarah, salah seorang ahli Majlis Tertinggi Umno yang juga menteri tenaga dan sumber asli turut keliru ketika memberikan respons terhadap berita keputusan Umno untuk keluar daripada kerajaan pada 1 Ogos depan.“Ketika ini saya tetap fokus melaksanakan tanggungjawab. Dan prinsip saya kekal. Saya tetap patuh dan akur dengan keputusan parti selagi ianya tidak lari daripada ideologi dan prinsip perjuangan Umno,” kata Shamsul dalam sebuah hantaran Facebook hari ini.Bekas pembantu seorang pemimpin Umno berkata mesej Shamsul itu secara tidak langsung memberikan isyarat kepada Zahid beliau tidak akan memberikan sokongan kepada presiden partinya.“Apa yang dia mahu katakan adalah Zahid bertindak bertentangan dengan prinsip parti yang tidak akan bekerjasama dengan DAP atau Anwar Ibrahim,” tambahnya merujuk sokongan Zahid yang memberikan sokongan kepada presiden PKR untuk menjadi perdana menteri.Dalam hantaran Facebook, Shamsul kemudian berkata: “Malah saya tidak bimbang hilang kedudukan. Kerana yang saya takut Umno hilang sokongan.”.Hanya Shamsul sahaja menteri Umno yang memberikan kenyataan dia sedia untuk letakkan jawatan dalam Kabinet selepas Zahid secara terbuka menggesa Umno untuk menarik semula sokongan terhadap kerajaan PN sewaktu perhimpunan agungnya pada Mac.Pertemuan Zahid dengan Sultan Abdullah Sultan Ahmad Shah bulan lalu adalah salah satu siri pertemuan Agong dengan pemimpin parti-parti politik.Selepas siri pertemuan dengan pemimpin politik itu, Agong dan Raja-Raja Melayu mengeluarkan kenyataan yang menggesa Parlimen bersidang secepat mungkin.Gesaan itu menimbulkan perdebatan hangat berkaitan kuasa-kuasa Agong di bawah Perlembagaan.


Guan Eng nafi langgar peraturan kuarantin kendiri

Setiausaha Agung DAP Lim Guan Eng menafikan tuduhan beliau melanggar kuarantin kendiri dengan menghadiri sidang Dewan Undangan Negeri Pulau Pinang pada 2 September lalu.Sebuah kenyataan berkata Lim hanya diberitahu menjadi kontak rapat Covid-19 pada hari kedua sidang DUN.“Dia telah tinggal di rumahnya di bawah kuarantin kendiri selepas menghadiri sidang DUN Pulau Pinang pada 2 September dan telah kemudiannya diuji negatif.“Pada 6 September, Kementerian Kesihatan secara rasminya telah mengeluarkan arahan kuarantin kendiri di rumah dari 1 sehingga 10 September dan mewajibkan Lim memakai gelang merah jambu,” kata kenyataan tersebut.Menurutnya lagi, Lim tidak keluar ke tempat awam untuk melaksanakan aktiviti selepas 2 September.Semalam, Pemuda Gerakan Pulau Pinang membuat laporan polis terhadap Setiausaha Agung DAP Lim Guan Eng kerana didakwa mengingkari peraturan kuarantin kendiri.Jurucakapnya, Mohd Aswaad Jaafar mempersoalkan kenapa ahli Parlimen Bagan itu boleh hadir ke persidangan Dewan Undangan Negeri (DUN) Pulau Pinang pada 2 September lepas, sedangkan beliau diarah menjalani kuarantin kendiri kerana menjadi kontak rapat kepada pesakit Covid-19.Terdahulu di Mahkamah Sesyen Kuala Lumpur, peguam Gobind Singh Deo yang mewakili bekas ketua menteri Pulau Pinang itu dalam perbicaraan kes empat pertuduhan membabitkan pembinaan terowong dasar laut dan projek pembinaan jalan utama, memaklumkan kepada mahkamah bahawa anak guamnya itu telah diarah menjalani perintah kuarantin kendiri selama 10 hari bermula 1 hingga 10 September depan.


Calon Bersatu Sabah akan guna logo GRS, kata Muhyiddin

Calon Bersatu Sabah yang bertanding dalam Pilihan Raya Umum ke-15 akan menggunakan simbol Gabungan Rakyat Sabah (GRS), kata Presiden Bersatu Muhyiddin Yassin.
Muhyiddin berkata walaupun menggunakan logo GRS, kemenangan calon itu akan dikira sebagai kemenangan Bersatu kerana ia adalah sebahagian daripada Perikatan Nasional (PN).
“Itu persefahaman yang telah dicapai, tiada isu atau masalah dalam soal itu...situasi agak luar biasa sedikit di Sabah yang terbentuk kerajaan negeri hasil persefahaman parti-parti walaupun peringkat Persekutuan tidak sehaluan, di sini keadaan istimewa, kami menerima perbezaan di Sabah,” katanya.
Beliau berkata pihaknya menyerahkan sepenuhnya perkara itu kepada kebijaksanaan Ketua Badan Pimpinan Bersatu Sabah Hajiji Noor yang juga ketua menteri Sabah, badan kepimpinan Bersatu negeri serta GRS bagi mencapai kata sepakat yang memberi keuntungan serta faedah kepada rakyat dan parti.
Ditanya mengenai hubungan "dingin" antara PAS dan Umno, Muhyiddin berkata PAS adalah parti pengasas PN dan kekal sebagai rakan kongsi penting, terutama ketika menghadapi PRU15.
“PAS berkali-kali menyatakan mereka akan kekal sebagai rakan kongsi penting PN, itu sudah jelas sekarang dan tiada lagi ketidakpastian...ini akan membuka jalan untuk PN menjadi lebih kuat dan bekerja lebih efektif dalam PRU kali ini,” katanya selepas menghadiri mesyuarat dengan Badan Pimpinan Bersatu Sabah di Pejabat Bersatu Sabah di Alamesra di sini.
Turut hadir Naib Presiden Bersatu Ronald Kiandee dan Ketua Badan Pimpinan Bersatu Sabah Hajiji Noor yang juga Ketua Menteri Sabah.


Pemandu lori didakwa bunuh anak tiri

Seorang lelaki dihadapkan ke Mahkamah Majistret Tampin, hari ini atas pertuduhan menyebabkan kematian anak tiri perempuannya berusia empat tahun, awal bulan ini.Abu Hassan Darus, 30, yang bekerja sebagai pemandu lori simen hanya mengangguk faham selepas pertuduhan dibacakan di hadapan Majistret Tan Chai Wei.Tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.Abu Hassan dituduh membunuh mangsa dengan niat di sebuah rumah di Kampung Halacara Baru Londah, Gemas di sini, antara pukul 3 hingga 5 petang, 1 Februari lepas dan didakwa mengikut Seksyen 302 Kanun Keseksaan yang memperuntukkan hukuman gantung sampai mati, jika sabit kesalahan.Pendakwaan dikendalikan Timbalan Pendakwa Raya Ahmad Sazali Omar manakala tertuduh tidak diwakili peguam.Mahkamah menetapkan 25 Mac depan sebagai tarikh sebutan semula kes dan serahan laporan kimia serta bedah siasat.Media pada 12 Februari lepas melaporkan seorang kanak-kanak perempuan berusia empat tahun maut kerana disyaki didera bapa tirinya dan hasil bedah siasat yang dijalankan di Hospital Tuanku Ja’afar mendapati mangsa mengalami kecederaan serius di kepala, kesan lebam di kedua belah pergelangan tangan dan kaki serta kesan gigitan di badan selain tiga tulang rusuk kirinya patah.


Penduduk kampung Melayu terbesar di Tambun mahu calon tempatan, bukan ‘orang luar’

Bendera dan kain rentang parti-parti politik menyambut kedatangan penduduk dan orang ramai di pintu masuk Manjoi, menandakan kehangatan musim Pilihan Raya Umum ke-15 (PRU15) kian dirasai.
Manjoi terletak di timur laut bandar raya Ipoh, Perak dan kini digelar sebagai Gugusan Manjoi iaitu kawasan perkampungan Melayu terbesar di Malaysia selepas pertambahan pesat populasi penduduk setempat.
Berada dalam kawasan Parlimen Tambun, gugusan itu mempunyai kira-kira keluasan sebanyak 560.8 hektar merangkumi Kampung Manjoi, Kampung Tengku Hussein, Kampung Sungai Tapah, Kampung Dato Ahmad Said dan Kampung Jelapang Baru.
Seorang peniaga makanan di pekan Manjoi, Abdul Hamid berkata kawasan itu pernah mengalami kemuduran dan pergerakan ekonomi yang perlahan sekitar 20 tahun lalu jika dibandingkan dengan bandar terdekatnya, Ipoh.
Bagaimanapun, selepas dua dekad berlalu, katanya kampung itu semakin rancak membangunkan ekonomi dengan majoriti penduduk bekerja sendiri dan terlibat dalam sektor industri.

Peniaga Abdul Hamid

Manakala yang lain ramainya bertugas sebagai penjawat awam seperti di hospital, sekolah dan jabatan-jabatan kerajaan.
"Sekarang ni penduduk Manjoi sudah baik maknanya ada kemajuan. Boleh hidup walaupun kerja sendiri. Boleh bantu satu sama lain.
"Buktinya, ada pasar raya besar berani buka perniagaan di dalam Gugusan Manjoi. Kalau tak maju, macam mana mereka berani nak datang ke sini?" katanya kepada MalaysiaNow sewaktu tinjauan ke kampung itu baru-baru ini.
Menurut Hamid lagi, sejak Tambun pertama kali menjadi kerusi Parlimen pada Pilihan Raya Umum ke-7 (PRU7) tahun 1986, rakyatnya mempunyai pengalaman dijaga oleh wakil rakyat dari pelbagai parti politik.
Ini termasuk kerusi-kerusi Dewan Undangan Negeri (DUN) yang dimenangi oleh PAS dan PKR.
Parlimen Tambun ditandingi PKR sejak tahun 2008 sebelum diserahkan kepada Bersatu pada PRU14.
Menteri Belia dan Sukan Ahmad Faizal Azumu memenangi kerusi tersebut dengan mengalahkan penyandangnya Ahmad Husni Mohamad Hanadzlah dari Umno.
Ini menjadikan BN pertama kali tewas dalam mempertahankan Parlimen tersebut sejak PRU7.
Mahu calon dari Tambun
Pada 20 Oktober lalu, Pengerusi Pakatan Harapan (PH) Anwar Ibrahim mengumumkan beliau akan bertanding di Parlimen Tambun pada PRU15 dengan mengatakan gabungan itu yakin untuk menang dan merampas Tambun serta negeri Perak.
Menurut Anwar, Perak akan diangkat menjadi negeri yang maju seperti Pulau Pinang dan Selangor, jika PH diberikan mandat oleh rakyat untuk mentadbir negeri itu.
Bagaimanapun, Hamid menegaskan dia sebagai anak jati Kampung Manjoi tidak teruja dengan pengumuman tersebut.
Katanya, sudah menjadi satu tradisi bagi Parlimen Tambun dimenangi oleh penduduk asalnya dan bukan milik "orang asing."
"Saya meniaga di sini nampak wakil rakyat lalu hari-hari. YB Asmuni Awi tu duduk dekat saja. Bekas ahli Parlimen BN pun kami di sini kenal.
"Calon yang menang dan kalah tetap kerja macam biasa, membantu rakyat sebab mereka asal orang sini. Mereka pasti tolong orang kampung.
"Kalau (Anwar) bertanding di sini, kenapa nak tukar tempat? Majukan dahulu Port Dickson. Macam mana nak bangunkan kalau asyik pindah tempat?"

Sebuah papan iklan dengan gambar Faizal Azumu di pekan Manjoi, Perak.

Hamid juga salah seorang wakil penduduk yang aktif dengan kerja-kerja kebajikan di kampung termasuk menggerakkan kelas mengaji al-Quran untuk kanak-kanak dan golongan dewasa tanpa bayaran.
Ketika ditanya, apa yang menyebabkan calon Bersatu boleh menewaskan Umno pada pilihan raya lepas, dia menegaskan ianya disebabkan aura kebangkitan PH semata-mata.
Katanya, Faizal amat dikenali dalam kalangan penduduk di Gugusan Manjoi memandangkan beliau merupakan anak jati kampung tersebut.
"Ayahnya juga orang sini, datuknya juga orang kuat kampung. Pakciknya juga disenangi orang kampung.
"Rumahnya tu pergi sahaja, akan ada yang menyambut. Bukan wakil rakyat pun dia sedia bantu.
"Sebab itu penting kena pilih orang sini bukan orang luar. Apabila susah, senang nak minta pertolongan."
Sementara itu, seorang pemuda mahu dikenali sebagai Yatim memberikan reaksi bagaikan tidak mengenali nama-nama calon Parlimen Tambun pada PRU15 kali ini.
Berbeza dengan Anwar, kata anak jati Manjoi itu dia mengenali Faizal.
"Kalau Peja saya tahu," selorohnya merujuk kepada nama samaran Faizal di kawasannya.
Menurut Hafiz, Faizal dikenali hampir seluruh penduduk di situ dan mudah mesra dengan setiap golongan masyarakat.
Disebabkan itu, katanya, Faizal sentiasa mudah mendapat sokongan dan bantuan moral daripada penduduk setempat terutamanya golongan muda.
"Tapi undi saya tetap rahsia," katanya.


Ahli tinggalkan Umno kerana kerjasama dengan Anwar, DAP

Saya menafikan sekeras-kerasnya tuduhan kononnya Bersatu mencuri ahli-ahli Umno kerana apa yang sebenarnya berlaku ialah, kemasukan berbondong-bondong ahli Umno, baik di peringkat akar umbi mahupun dalam kalangan pimpinan, adalah disebabkan hilangnya kepercayaan mereka terhadap pucuk pimpinan parti.Mereka merasakan parti Umno bukan lagi wadah untuk orang Melayu dan Bumiputera bergantung-harap.Tuduhan ini juga sebenarnya suatu penghinaan ke atas ahli-ahli akar umbi Umno yang waras dan rasional, yang kecewa dengan tindak-tanduk pimpinan Umno – yang sudah menjadi rahsia terbuka cuba menjalinkan kerjasama politik dengan DAP dan Anwar Ibrahim sehingga menyebabkan mereka memilih Bersatu dengan rela hati.Cukup-cukuplah bermain politik sempit dan menjadi ejen pemecah-belah kepada keharmonian kerjasama yang terjalin dalam kerajaan Perikatan Nasional ketika ini, kerana fokus serta tumpuan sebenar Umno serta semua parti dalam Perikatan Nasional adalah untuk memulihkan kembali ekonomi negara dan menangani ancaman Covid-19.Saya percaya terdapat kumpulan “lidah kontot” dalam Umno yang kalah serta tidak terpilih menjadi calon dalam pilihan raya umum lalu, yang menjadi ejen kepada DAP dan Anwar telah mendalangi permainan politik ini dengan menyemarak kebencian terhadap kepimpinan Perdana Menteri Muhyiddin Yassin.Jika agenda kumpulan lidah kontot ini berjaya dan tidak dibersihkan segera oleh Umno, Umno akan ditelan oleh DAP dan PKR buat selama-lamanya.Muhammad Zahid Md Arip merupakan ahli Dewan Negara yang juga pengasas awal Bersatu* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Larian obor Olimpik Tokyo bermula

Larian obor Sukan Olimpik Tokyo bermula pada Khamis di wilayah Fukushima, lapor Xinhua.Pemain bola sepak wanita Jepun Azusa Iwashimizu, menjadi pembawa obor pertama dan larian itu akan mengambil masa selama 121 hari merentasi 47 wilayah.Disertai 14 rakan sepasukan yang lain serta jurulatih Norio Sasaki, beliau akan memulakan larian dari pusat latihan bola sepak kebangsaan J-Village.J-Village pernah menjadi pusat pemindahan selepas kawasan sekitar Fukushima dilanda gempa dan tsunami pada 2011.Turut hadir pada majlis itu Menteri Olimpik Jepun Tamayo Marukawa dan Gabenor Tokyo Koike Yuriko.


Rasmi: BN akan bentuk kerajaan negeri Melaka

Suruhanjaya Pilihan Raya (SPR) mengumumkan Barisan Nasional memenangi 15 kerusi dari 28 kerusi yang dipertanding dalam Pilihan Raya Negeri (PRN) Melaka hari ini sekali gus melayakkan gabungan itu membentuk kerajaan di negeri itu.Kemenangan tersebut menjadikan gabungan tersebut memperolehi majoriti melebihi 50% daripada jumlah kerusi dipertandingkan.BN dijangka membentuk dua pertiga majoriti di Dewan Undangan Negeri (DUN) Melaka kali ini selepas kalah kepada Pakatan Harapan dalam Pilihan Raya Umum ke-14 (PRU) yang diadakan pada 2018.MENYUSUL LAGIPRN Melaka diadakan selepas empat Adun bertindak menarik sokongan terhadap Ketua Menteri Sulaiman Md Ali.Sulaiman juga turut dicalonkan sebagai ketua menteri gabungan itu badi PRN kali ini.Sementara itu, Pakatan Harapan mencalonkan pemimpin Amanah Adly Zahari sementara Perikatan Nasional memilih calon Bersatu Mas Ermieyati Samsudin sebagai ketua menteri yang dijangka menjadi ketua menteri wanita jika gabungan itu berjaya memenangi PRN hari ini.Keputusan tersebut turut menepati ramalan penganalisis politik susulan kadar yang rendah pengundi keluar mengundi susulan kebimbangan wabak Covid-19 selain keletihan politik dalam kalangan orang ramai.


Pemimpin Umno Labuan tandatangan surat aku janji kesetiaan

Semua pemimpin Umno Bahagian Labuan menandatangani surat aku janji sebagai bukti kesetiaan kepada parti.
Ketua Umno Labuan Mohd Rafi Alli Hassan berkata langkah itu selaras dengan arahan kepimpinan Umno pusat agar semua pemimpin parti menunjukkan kesetiaan mereka.
“Penandatanganan surat aku janji itu tidak dilakukan pada masa lepas, dan inilah masa yang penting buat semua pemimpin parti yang diberi tanggungjawab untuk menunjukkan komitmen dan kesetiaan penuh mereka kepada parti.
“Seperti yang kita tahu, terdapat banyak kes mengenai pemimpin Umno, sebagai contoh di Sabah yang ‘melompat’ selepas melihat peluang dalam parti politik lain, dan surat ini penting kerana menggariskan terma dengan jelas seperti yang dipersetujui pemimpin mengikut perlembagaan parti,” katanya selepas menyampaikan sumbangan hari raya kepada 60 asnaf di Desa Tunas Hijau malam tadi.
Mohd Rafi berkata sebanyak 30 ahli jawatankuasa Umno Labuan (termasuk 10 ahli dilantik) serta pemimpin daripada sayap Wanita, Puteri dan Pemuda mengangkat sumpah dan menandatangani surat itu kelmarin.
Mohd Rafi yang juga ahli Majlis Tertinggi Umno berkata mereka yang didapati melanggar mana-mana klausa yang ditetapkan dalam surat aku janji itu akan berdepan tindakan tatatertib.
“Mereka yang didapati tidak setia kepada parti akan berdepan tindakan seperti dibuang atau digantung keahlian untuk tempoh tertentu,” katanya.
Beliau berkata Umno Bahagian Labuan kini sedang menjalankan program pemutihan atau pembatalan pendaftaran bagi ahli yang menyertai parti lain sejak 2018.
“Kami mementingkan kualiti daripada kuantiti, tiada gunanya mempunyai ahli yang ramai tetapi mereka tidak dapat menyumbang dan tidak setia,” katanya.


Kami tak akan tinggalkan Najib, kata Zaid menjelang rayuan kes SRC

Firma guaman yang baru dilantik Najib Razak dalam rayuan akhirnya bagi kes SRC International di Mahkamah Persekutuan hari ini berkata tidak akan menarik diri daripada mewakili bekas perdana menteri itu.
Dalam sebuah kenyataan, Zaid Ibrahim  berkata firmanya, Zaid Ibrahim Suflan TH Liew & Partners (ZIST), tidak membuat sebarang kenyataan semasa pengurusan kes di kamar perbicaraan akan menarik diri bagi perbicaraan tersebut.
Bekas menteri undang-undang itu merujuk laporan media berhubung pengurusan kes SRC International di Mahkamah Persekutuan 10 Ogos lalu, mengatakan laporan itu tidak benar atau tidak tepat.
"Firma saya, Zaid Ibrahim Suflan TH Liew & Partners, tidak membuat sebarang kenyataan semasa perbicaraan pengurusan kes. Kami tidak meninggalkan anak guam kami," katanya.
"Sebarang laporan media yang menyatakan sebaliknya adalah nakal dan sangat dikesali,"
Zaid juga menegaskan firma guamannya itu tidak bermotifkan wang ketika ia bersetuju untuk mewakili ahli Parlimen Pekan itu dalam rayuan kes tersebut.
"Firma saya bersetuju untuk mengambil kes ini kerana anak guam kami mempunyai rungutan yang sah berhubung sabitan kesalahannya, terutama mengenai perkara yang berkait dengan kedaulatan undang-undang, undang-undang yang berkait dengan berat sebelah, dan konflik kepentingan.
“Ia adalah kewajipan mana-mana peguam bela untuk mewakili tertuduh yang mempunyai rungutan sedemikian.
"Dengan berbuat demikian, saya tidak berprasangka terhadap kes itu, seperti mana-mana peguam lain. Membuat penghakiman adalah bidang kuasa mahkamah.
"Sebagai peguam, tugas kami ialah membentangkan kes anak guam mengikut kemampuan kami," katanya, dan menambah beliau berharap mahkamah akan menegakkan prinsip undang-undang dan mempertahankan kedaulatan undang-undang.
Dalam pada itu, beliau turut menyatakan kekesalannya berhubung serangan yang disasarkan ke atas firma dan dirinya secara peribadi.
“Sindiran Ahli Parlimen Sepang Mohamed Hanipa Maidin semalam bahawa peguam yang mengambil kes pada saat-saat akhir bermotifkan wang adalah sangat tidak adil.
“Di sini, saya ingin nyatakan secara mutlak bahawa sepanjang kerjaya saya sebagai peguam dan ahli politik, saya tidak pernah mempunyai motif wang atau kedudukan. Keadilan adalah perkara yang penting bagi saya.
"Dalam apa jua keadaan, tanggapan bahawa tidak pernah ada justifikasi bagi menukar peguam pada saat-saat akhir tidak masuk akal.
"Dalam kes ini, terdapat keperluan yang jelas untuk mengubah perspektif dan penetapan semula hujah bagi mempertahankan kes anak guam kami," katanya.
Berhubung dakwaan pelantikan firmanya adalah hanya percubaan untuk menangguhkan pendengaran rayuan, Zaid berkata ia adalah kali pertama Najib menukar peguamnya.
"Saya percaya firma saya membawa perspektif baru kepada kes itu. Atas nasihat kami, Najib mengabaikan beberapa cadangan yang kami pernah kemukakan sebelum ini. Kami hanya tumpu pada prinsip Perlembagaan, kedaulatan undang-undang, prinsip keadilan semula jadi dan isu undang-undang dan fakta yang khusus dalam permohonan perbicaraan semula dan rayuan yang sewajarnya.
"Kami bersedia untuk meneruskan usul untuk perbicaraan semula jika ia dibangkitkan pada pendengaran Isnin depan. Sebagai peguam, kami mempunyai kewajipan untuk menegakkan keadilan tanpa rasa takut atau pilih kasih.
"Dengan menggunakan pertimbangan profesional kami, firma saya meletakkan rekod sebagai peguam Najib. Kami akan terus mewakilinya selagi beliau yakin dengan kami," katanya.
Laporan media pada 10 Ogos lalu mengatakan firma guaman itu akan menarik diri jika Mahkamah Persekutuan bertegas untuk meneruskan pendengaran rayuan terakhir Najib minggu depan terhadap sabitan hukuman penjara 12 tahun dan denda RM210 juta bagi kes penyelewengan dana RM42 juta SRC International.
Pada 26 Julai, Najib melantik Hisyam Teh Poh Teik dari firma Tetuan Hisyam Teh sebagai peguam utama dan firma ZIST Liew Teck Huat dan M Rueben sebagai peguam cara barunya.


Bagaimana autonomi universiti boleh keluarkan ahli akademik dari zon selesa

Kamarul (bukan nama sebenar) menghabiskan usia mudanya untuk menjalankan penyelidikan dan meraih satu demi satu sijil akademik sehingga bergelar doktor falsafah (PhD) dalam bidang matematik pada usia 29 tahun.
Sejak di bangku sekolah, dia amat gemar menyelesaikan masalah-masalah matematik sehingga digelar sebagai “Mat Math” oleh guru-guru dan rakan sekolah.
Minatnya yang begitu mendalam pada bidang tersebut mendorong dirinya menyambung pengajian sehingga ke United Kingdom (UK) dan Amerika Syarikat (AS) dengan pemberian biasiswa dan tajaan sebuah syarikat swasta terkemuka.
Habis pengajiannya, dia berjaya menempatkan diri dalam sebuah universiti awam sebagai seorang pensyarah dan penyelidik bagi bidang tersebut.
“Saya mahu selesaikan banyak masalah dan formula dalam matematik.
“Ada yang dah cecah lebih 300 tahun tapi masih tidak dapat diselesaikan,” katanya kepada MalaysiaNow.
Namun kini, pada usia 38 tahun, Kamarul menemui dirinya berada di dalam pejabat sedang menyemak profil syarikat-syarikat untuk diaudit.
Dia berkata, sudah masuk dua tahun dia meninggalkan dunia akademik dan melupakan impiannya itu.
Alasannya, dunia penyelidikan kini bukan lagi tentang pencarian ilmu, sebaliknya satu kerja “melobi” untuk mendapatkan dana-dana kerajaan bagi tujuan penyelidikan.
Keadaan itu menyebabkan dia nekad meninggalkan universiti.
“Saya memang tidak mahir mempengaruhi pihak-pihak berkepentingan.
“Kesudahannya, bukan saya nak selesaikan masalah (matematik) tapi saya pula dapat masalah,” katanya sambil menambah dirinya kini berkhidmat sebagai salah seorang pengurus unit perolehan di sebuah firma audit swasta di Kuala Lumpur.
Sejak sekian lama, kerja-kerja penyelidikan di universiti awam di seluruh negara bergantung kepada pemberian geran dan dana kerajaan.
Setiap tahun, nilai dan jumlah dana akan diumumkan pada pembentangan belanjawan tahunan yang menjadi satu-satunya pengumuman yang dinantikan oleh seluruh warga akademik di Malaysia.
Bagaimanapun, selepas penganugerahan autonomi universiti sejak sedekad lalu, terdapat beberapa perubahan drastik berlaku terhadap cara-cara universiti mengagihkan dana kerajaan. Paling ketara, pembiayaan dana penyelidikan dan geran menurun secara mendadak.
Geran-geran penyelidikan menjadi satu bentuk pelaburan yang lebih berorientasikan komersial dengan tempoh penyelidikan yang lebih cepat bagi mengurangkan kos dan risiko.
Bercerita lebih lanjut, Kamarul berkata, persaingan untuk mendapatkan geran dan dana menjadi lebih sengit selepas pelaksanaan autonomi.
Pada tahun akhir perkhidmatan di universiti, dia sudah membuat tiga kali permohonan untuk mendapatkan dana tetapi gagal dengan jawapan paling gemar diberikan oleh pentadbir universiti iaitu “impak terhad” (limited impact) dan “kurang petikan” (limited citation).
Katanya, apabila tiada dana dan geran penyelidikan ianya turut menjejaskan reputasi dan petunjuk prestasi utama KPI yang ditetapkan bawah bidang kuasa universiti masing-masing.
Menurut Kamarul, dia gagal memenuhi KPI selama tiga tahun berturut-turut dan menerima beberapa “peringatan” daripada dekan fakulti.
“Dalam dunia penyelidikan, tanpa geran dan KPI itu bermaksud anda di tali gantung.
“Ketika itu, saya mula berfikir tentang peluang yang lain dan berjumpa peluang dengan mereka yang baik-baik di syarikat ini.”
MalaysiaNow difahamkan, lebih ramai ahli akademik bertindak keluar daripada universiti awam seperti Kamarul kerana tidak lagi mampu berdepan isu kewangan dan permintaan pentadbir fakulti terhadap KPI penyelidikan.
Kualiti penyelidikan tidak memuaskan
Dalam pada itu, seorang bekas naib canselor sebuah universiti awam berkata sudah tiba masanya ahli akademik berdikari untuk mencari dana bagi menampung sumber penyelidikan masing-masing.
Noor Azlan Ghazali yang pernah berkhidmat dengan Universiti Kebangsaan Malaysia (UKM) berkata, tradisi kerja-kerja penyelidikan di Malaysia sememangnya bergantung kepada dana awam melalui pemberian dan tawaran geran-geran kerajaan.
Katanya, situasi tersebut menyebabkan ramai ahli akademik berada di dalam zon yang selesa.
Katanya, sehingga satu tahap tiada pun dalam kalangan mereka yang meninggalkan bangunan universiti untuk membuat jaringan kerja dengan sektor swasta dan pihak luar akademik.
“Ahli-ahli akademik pun kena keluar juga tidak boleh duduk dalam kampus sahaja,” katanya kepada MalaysiaNow.
Mengulas lanjut, Azlan memberitahu pemerhatiannya selama ini sebagai ahli akademik dan pentadbir utama universiti mendapati kerja-kerja penyelidikan yang menggunakan pembiayaan dana kerajaan tidak mencapai kualiti pada standard yang sepatutnya.
“Mereka ambil mudah kerana ianya dana awam, siapa yang peduli?,” katanya.
Dengan mengambil contoh pengalamannya di UKM, Azlan berkata Sime Darby pernah memberikan dana untuk universiti tersebut menjalankan kajian dalam isu kelestarian.
Hasil kajian itu katanya sangat berbeza dengan kerja-kerja penyelidikan yang dilakukan oleh mereka yang mendapat dana daripada kerajaan.
“Jadi benda ni jangan pandang remeh, kalau anda dengar ramai pensyarah kata dulu (mereka) banyak duit, tapi (penyelidikan) tiada hasillah.
“Kalau betul-betul kajian mereka itu serious, sudah pasti sudah banyak pihak di sektor swasta sanggup untuk datang melabur.”
Sebelum ini, MalaysiaNow melaporkan universiti awam di seluruh negara bergelut dengan krisis kewangan selepas penganugerahan autonomi universiti yang berhasrat untuk memberi laluan kepada sektor pengajian tinggi meningkatkan daya urus tadbir sendiri berada dalam keadaan “huru-hara”.
Perkembangan tersebut berlaku apabila ahli-ahli akademik yang berlatarbelakangkan kerja-kerja penyelidikan dan mendidik terpaksa menjadi “ahli perniagaan segera” untuk mendapatkan sumber kewangan sendiri bagi menampung perbelanjaan kerja-kerja penyelidikan masing-masing.
Azlan berpandangan peralihan budaya itu sebagai satu bentuk budaya akademik yang membina dan memberi ruang kepada para akademik untuk menggerakkan kerja-kerja penyelidikan kepada mana-mana pihak yang berminat untuk menaja dan melabur.
“Keluar mencari dana untuk kerja-kerja penyelidikan bukannya berniaga, tetapi mengusahakan kerja-kerja penyelidikan.
“Benda-benda macam ni tiada dalam budaya akademik di Malaysia.”


Ketua pemuda Amanah meninggal dunia akibat Covid-19

Ketua pemuda Amanah Shazni Munir menghembuskan nafas terakhir hari ini selepas berjuang melawan jangkitan Covid-19.Beliau dilaporkan mengalami simptom Covid-19 sejak 19 Julai lalu dan dilaporkan berada di tahap empat pada 24 Julai.Beliau kemudian ditidurkan pada 1 Ogos selepas keadaannya mencapai tahap lima.Selain menjadi ketua pemuda Amanah, Shazni juga memegang jawatan sebagai ketua pemuda gabungan Pakatan Harapan.Shazni meninggalkan seorang balu dan tiga anak.


Bos GLC terlibat politik curi tumpuan kerana langgar peraturan perkhidmatan awam

MalaysiaNow difahamkan Kementerian Pendidikan (KPM) sedang menjalankan siasatan terhadap seorang ketua pegawai eksekutif (CEO) kepada anak syarikat miliknya yang berkecimpung dalam kegiatan politik, yang mungkin melanggar peraturan melarang pegawai kanan kerajaan berbuat demikian.Siasatan itu dijalankan selepas kementerian itu menerima kritikan bertali arus di media sosial terhadap aktiviti politik melibatkan Saufy Nizar Abdul Rahman, CEO Perbadanan Kota Buku, sebuah syarikat berkaitan kerajaan yang ditugaskan bagi mempromosi industri buku tempatan.Saufy Nizar menjadi perhatian selepas gambar beliau bersama sekumpulan ahli politik ketika bertemu dengan bekas perdana menteri Najib Razak tersebar.Orang ramai mengkritik tindakan itu dan mempersoalkan pihak kementeriaan sama ada menyedari atau tidak tentang penglibatan Saufy Nizar dalam parti politik, Ikatan Demokratik Malaysia (Muda), sebuah parti politik yang diketuai bekas menteri belia dan sukan, Syed Saddiq Abdul Rahman.Saufy Nizar yang turut dikenali sebagai Muthalib Uthman sebagai nama pena adalah antara 13 pengasas yang menubuhkan Muda.Pegawai kanan di KPM memberitahu MalaysiaNow satu siasatan dilancarkan selepas melihat hantaran dalam media sosial.Saufy Nizar menjadi perhatian selepas gambar beliau bersama sekumpulan ahli politik ketika bertemu dengan bekas perdana menteri Najib Razak tersebar.“Kami sedang menjalankan siasatan berdasarkan hantaran dalam media sosial terhadap Saufy Nizar,” katanya dan menambah pihak kementerian tidak menghalang kebebasan seseorang untuk berkecimpung dalam politik.Terdahulu, tular beberapa gambar yang dimuat naik ke Instagram anak bekas perdana menteri itu menunjukkan Saufy Nizar dilihat bersama Syed Saddiq dan beberapa pemimpin Muda bertemu Najib.Muda ditubuhkan Syed Saddiq selepas dipecat daripada Bersatu yang mana ketika itu beliau merupakan ketua Armada.Parti itu ditubuhkan bagi memperjuangkan suara orang muda, yang ketika ini masih menunggu kelulusan daripada Jabatan Pendaftaran Pertubuhan (RoS).Saufy Nizar memiliki syarikat bukunya sendiri, sebelum dilantik sebagai bos Perbadanan Kota Buku pada 7 Januari tahun ini, kurang seminggu selepas Maszlee Malik meletak jawatan sebagai menteri pendidikan.Difahamkan, Saufy Nizar juga merupakan rakan baik kepada setiausaha akhbar Maszlee, Zul Fikri Zamir yang juga merupakan seorang pernerbit buku sebelum diambil berkhidmat dengan bekas menteri itu.Sumber daripada kementerian pendidikan mengatakan Saufy Nizar terikat dengan surat perkeliling oleh Jabatan Perkhidmatan Awam yang melarang mana-mana pegawai kumpulan pengurusan tertinggi terlibat secara aktif dalam politik.Dalam pekeliling yang dikeluarkan pada tahun 2009 itu antara lain melarang pegawai kanan kerajaan daripada membuat pernyataan awam atau memakai mana-mana lambang sesuatu parti politik.“Tidak menjadi kesalahan untuk mempunyai pandangan politik sendiri selagi ia tidak menggangu kelancaran dalam menjalankan tugas dan dasar yang ditetapkan oleh kementerian,” kata jurucakap itu kepada MalaysiaNow.“Tetapi ia tidak boleh melanggar pekeliling yang dikeluarkan.”Usaha MalaysiaNow untuk mendapatkan ulasan Saufy Nizar belum berjaya.


Singapura lapor 60 kes Covid-19 hari ini, tertinggi dalam tempoh 10 bulan

Singapura hari ini melaporkan 60 kes baru Covid-19 hari ini, angka tertinggi kes harian yang direkodkan negara itu sejak September tahun lalu.Angka terbaru itu direkodkan selepas Singapura mengumumkan ia akan melonggarkan sekatan-sekatan yang berkuat kuasa ketika ini antara lain membenarkan lima orang berkumpul di premis makan berbanding dua orang sebelum ini.Laporan-laporan media juga berkata 56 daripada kes yang direkodkan hari ini adalah penularan tempatan, di mana 41 daripadanya berkaitan kluster KTV.Ia termasuk penumpang kapal Dream Cruises yang diarahkan untuk berpatah balik selepas beberapa jam dijadualkan berlayar awal hari ini.Seorang individu yang didapati positif ujian PCR, dipercayai mempunyai kontak dengan kes lain sebelum berlayar walaupun dia dilaporkan oleh Straits Times telah menerima vaksin lengkap dan diuji negatif sebelum berlayar.Jangkitan yang direkodkan hari ini menjadikan angka kes berkaitan kluster KTV sebanyak 53, meningkat dari hanya 12 kes pada Selasa.Menurut NewsAsia, ia adalah kes harian paling tinggi direkodkan sejak 11 September tahun lalu dengan 86 kes dicatat, kes tersebut adalah berkaitan asrama pekerja.Setakat ini, Singapura telah mencatatkan kes jangkitan keseluruhan sebanyak 62,804.Kira-kira dua pertiga populasi negara itu telah menerima dos pertama vaksin.Badan bertindak Covid-19 Singapura turut menganggarkan separuh daripada populasi negara itu akan mendapat vaksin lengkap pada akhir bulan ini.


PRN Melaka saksikan peratusan pengundi 65.85%

Pilihan Raya Negeri (PRN) Melaka Ke-15 menyaksikan jumlah peratusan pengundian sebanyak 65.85% atau 326,068 daripada 495,195 pengundi selepas ditutup pada jam 5.30 petang.Jumlah itu adalah lebih rendah daripada jangkaan Suruhanjaya Pilihan Raya (SPR) yang meramalkan 70% peratusan keluar mengundi.Berdasarkan peratusan undi Pilihan Raya Umum ke-14 (PRU14) pada 2018, semua kerusi Dewan Undangan Negeri (DUN) di Melaka menyaksikan peratusan undi melebih 80%.Pemerhatian MalaysiaNow dan hasil wawancara yang dilakukan sepanjang tempoh berkempen sejak 8 November lalu, jumlah peratusan undi sememangnya dijangka rendah ekoran kebimbangan penularan Covid-19 selain pengundi tidak “bersemangat” untuk keluar mengundi.Dalam tempoh minggu ini, Melaka menyaksikan kadar penggunaan katil hospital untuk kes Covid-19 meningkat kepada 84.2%, ketiga tertinggi selepas Labuan dan Terengganu.Ini dipercayai menjadi antara punca pengundi dari luar kawasan bimbang untuk pulang ke kawasan undi masing-masing kerana takut kes Covid-19 akan meningkat sekali gus memaksa kerajaan untuk melaksanakan lagi perintah kawalan pergerakan (PKP).Malah, kajian badan tinjauan bebas Ilham Centre baru-baru ini, turut mendapati pengundi merasakan pilihan raya ini tidak wajar diadakan namun disebabkan pertelingkahan politik, akhirnya mengheret rakyat untuk mengundi.“Gabungan semua elemen ini menyumbang kepada kesuraman ketika kempen dan dikhuatiri menyebabkan peratusan keluar mengundi yang rendah iaitu di bawah 70% seperti mana disasar oleh SPR,” kata Pengarah Eksekutif Ilham Centre Hisommudin Bakar.


Siapa keluar, dan masuk dalam Kabinet Ismail

Sekurang-kurangnya enam menteri dan timbalan menteri daripada jemaah menteri kerajaan sebelum ini digugurkan dalam barisan Kabinet yang diumumkan Perdana Menteri Ismail Sabri Yaakob hari ini.Empat menteri yang digugurkan mewakili setiap parti Bersatu, Umno dan PAS, dan seorang menteri bukan ahli politik.Mereka adalah bekas mufti Zulkifli Mohamad Al-Bakri, Redzuan Yusof dari Bersatu, Khairuddin Aman Razali (PAS) dan Shamsul Anuar Nasarah (Umno).Shamsul adalah antara menteri yang meletakkan jawatan dalam Kabinet sebelum peletakan jawatan Muhyiddin Yassin sebagai perdana menteri yang kemudian mewujudkan kelompongan kuasa pentadbiran negara bulan ini.Sementara itu, dua timbalan menteri juga tidak dilantik semula ke dalam Kabinet: Abdul Rahim Bakri dari Bersatu dan Che Abdullah Mat Nawi dari PAS.Senarai Kabinet, walaupun dilihat hampir menyerupai barisan menteri sebelum ini, akan tetapi beberapa bekas menteri dilantik semula untuk kerja-kerja yang berbeza, tetapi turut menyaksikan lantikan baru yang bukan sebahagian dari Kabinet Muhyiddin.Salah seorang daripada mereka, Idris Ahmad dari PAS yang memulakan tugas pertama sebagai menteri dan bekas menteri besar Perak Ahmad Faizal Azumu, yang sebelum ini dilantik sebagai penasihat khas bertaraf menteri hanya beberapa hari sebelum peletakan jawatan Muhyiddin.Tiga lagi menteri – Mahdzir Khalid, Noh Omar dan Shahidan Kassim – pula pernah berkhidmat sebagai menteri dalam kerajaan Barisan Nasional (BN).Dalam pada itu, lima ahli politik lagi turut dilantik menjadi timbalan menteri.Mereka adalah Yamani Hafez Musa (timbalan menteri kewangan), Mohamad Alamin (timbalan menteri kedua menteri pendidikan), Ti Lian Ker (timbalan menteri belia dan sukan), Nik Muhammad Zawawi Salleh (timbalan menteri kedua menteri pertanian) dan Jalaluddin Alias (timbalan menteri Wilayah Persekutuan).


Hishammuddin nafi ‘konflik’ dengan KDN, usaha anggotai UNHRC diteruskan

Menteri Luar Negeri Hishammuddin Hussein menolak untuk terlibat dalam spekulasi mengenai konflik antara kementeriannya dan kementerian dalam negeri (KDN) berhubung usaha Malaysia menganggotai Majlis Hak Asasi Manusia PBB (UNHRC).MalaysiaNow sebelum ini melaporkan tentang wujudnya kebimbangan mengenai pengunduran Putrajaya daripada komitmennya melindungi hak pelarian bakal memberi tamparan hebat ke atas dasar diplomatik Malaysia, di tengah spekulasi berhubung pengusiran pelarian dalam negara secara besar-besaran sebagai sebahagian rancangan KDN memastikan negara sifar pendatang asing tanpa izin.Langkah tersebut boleh menjejaskan puluhan ribu pelarian Rohingya dan kumpulan lain yang melarikan diri dari Myanmar.Namun, ketika dihubungi MalaysiaNow, Hishammuddin menolak untuk memberikan respons berhubung perkara tersebut.“Saya tak boleh ulas khabar angin,” katanya.Namun, beliau memberikan jaminan usaha Malaysia untuk menganggotai UNHRC masih berjalan. “Kita berada di landasan yang betul,” tambahnya.Hishammuddin dilaporkan sedang berusaha untuk membina hubungan dengan UNHCR, sebuah sayap PBB berkaitan pelarian di seluruh dunia.Inisiatif Malaysia untuk menganggotai UNHRC bagi penggal 2022-2024 secara rasmi diumumkan pada Disember tahun lalu.Malaysia pertama kali dipilih menganggotai majlis itu pada 2006 namun keanggotaannya tidak disambung selepas 2013.Bagaimanapun, kebimbangan muncul ekoran beberapa kenyataan terbaru Menteri Dalam Negeri Hamzah Zainudin yang dilihat mungkin akan memperlahankan usaha Malaysia untuk kembali menganggotainya.Satu sumber berkata bahawa Hamzah mengkritik UNHCR “dan berulang kali bercakap mengenai pengusiran pelarian walaupun tahu tindakan itu sama seperti menghantar mereka untuk dibunuh.”Dalam sebuah majlis baru-baru ini, Hamzah dilaporkan menyerang UNHCR mendakwa badan tersebut tidak membantu Malaysia dalam usaha menghantar pulang pelarian ke negara ketiga.


Pengeluaran telur domestik kembali pulih, kata Mat Sabu

Kementerian Pertanian dan Keterjaminan Makanan menjangkakan pengeluaran bekalan telur ayam dalam negara kembali pulih menjelang hujung tahun ini.
Menterinya Mohamad Sabu berkata ini didorong oleh usaha kerajaan melalui kementerian yang terlibat untuk memudahkan kemasukan pekerja di sektor pertanian dan lain-lain sejak Januari.
“Insya-Allah pada tahun ini pengeluaran telur ayam mencukupi dan mampu sampai ke tahap eksport pada hujung tahun,” katanya di majlis bersama diaspora Malaysia di Indonesia, di Jakarta semalam.
Bagaimanapun, beliau berkata risiko termasuk perubahan iklim dan penyakit akan terus diberi perhatian kerana boleh memberi kesan kepada pengeluaran.
Pada 16 Disember lepas, kementerian bersetuju memberikan kebenaran sementara kemasukan telur ayam daripada sumber luar dan kebenaran itu akan dikaji semula apabila bekalan telur dalam negara kembali stabil.
“Setelah kemasukan telur ayam import, bekalan sekarang mulai stabil dan di peringkat ini kita boleh hentikan import itu bila-bila masa sebab kita mahu utamakan pengeluar telur tempatan,” kata Mohamad yang lebih dikenali sebagai Mat Sabu.
Beliau dan pegawai tinggi kementerian berada di sini sempena lawatan kerja tiga hari sehingga Isnin untuk melihat pendekatan baharu yang diguna pakai Indonesia dalam meningkatkan hasil pertanian padi.
Mohamad berkata mereka berpeluang meninjau kejayaan pesawah yang penghasilannya mencukupi untuk seluruh rakyat Indonesia berjumlah 276 juta.
“Ini akan memberi semangat kepada petani kita untuk berjaya sekiranya mereka bekerja seperti petani di sini meskipun subsidi yang diberikan lebih rendah berbanding di Malaysia,” katanya.
Menurutnya kementerian mahu mempercepatkan tahap Tahap Sara Diri (SSL) beras negara daripada 65 peratus sekarang kepada 75 peratus menjelang 2025 dan seterusnya 80 peratus pada 2030.
“Ia akan tercapai jika hasil ditingkatkan kepada purata tujuh tan metrik per hektar daripada lima tan metrik per hektar,” katanya sambil menambah ada beberapa tempat telah mencapai 10 tan metrik per hektar.


Anwar salahkan Azmin kes Covid-19 meningkat di Selangor

Presiden PKR Anwar Ibrahim menyalahkan menteri besar Selangor yang lama, Mohamed Azmin Ali sebagai punca peningkatan wabak Covid 19.Anwar mendakwa, peningkatan kes secara mendadak di Selangor tidak mungkin berlaku jika sebelum ini tidak ditadbir oleh Azmin sebagai menteri besar.“Kerana prestasi menteri besar dulu karut, sebab itu Selangor ada problem sekarang.“Wang (sudah) habis,” kata Anwar di Dewan Rakyat pagi ini.Azmin sebelum ini merupakan menteri besar Selangor dari 2014 hingga 2018 sebelum dilantik sebagai menteri hal ehwal ekonomi ketika Pakatan Harapan (PH) berkuasa.Selepas PH tumbang, Azmin dilantik sebagai menteri kanan dan juga menteri perdagangan antarabangsa dan industri.Selain itu, Anwar turut membangkitkan tentang Presiden Umnno Ahmad Zahid Hamidi yang meminta agar proklamasi darurat dibahaskan di Parlimen.“Saya teliti, presiden Umno sendiri pun minta bahas soal darurat, ya tapi maknanya ia tidak lagi suara kecil, ia suara majoriti rakyat,”katanya.Anwar sebelum ini dikaitkan berkomplot dengan Zahid untuk menumbangkan kerajaan Perikatan Nasional (PN) pimpinan Muhyiddin Yassin.Zahid bagaimanapun tidak hadir ke Dewan Rakyat hari ini kerana positif Covid-19n dan menjalani kuarantin kendiri di rumah.


‘Duri’ sebalik janji-janji indah perjanjian perdagangan trans-Pasifik

Perbahasan sedang berjalan mengenai apakah perjanjian Perkongsian Trans-Pasifik (TPP) yang baru akan memberi kesan lebih negatif berbanding manfaat kepada Malaysia selepas penularan wabak Covid-19 yang menyebabkan “malapetaka” dalam bidang ekonomi, sosial dan kesihatan.Dorongan untuk Perkongsian Trans-Pasifik (TPP) yang dahulunya dikenali sebagai Perjanjian Komprehensif dan Progresif untuk Perkongsian Trans-Pasifik (CPTPP) adalah perjanjian perdagangan pada 2005 antara sekumpulan kecil negara-negara Pasifik: Brunei, Chile, New Zealand dan Singapura.Pada tahun 2008, Presiden Amerika Syarikat George W Bush ketika itu mengumumkan bahawa AS akan membuka rundingan perdagangan dengan kumpulan tersebut dengan Australia, Vietnam dan Peru untuk bergabung sama.Ketika perbincangan berlangsung, kolektif itu berkembang ke Kanada, Jepun, Malaysia dan Mexico, menjadikan jumlahnya 12 negara.Bagaimanapun, perjanjian itu tidak pernah disahkan oleh Kongres AS, dan Presiden Donald Trump secara rasmi menarik diri dari TPP pada hari pertama di pejabat presiden, Januari 2017 lalu.Dengan penarikan AS, perjanjian itu berubah menjadi CPTPP. Meskipun sebahagian besar CPTPP tidak berubah, terdapat beberapa perbezaan penting. Paling utama ialah berkaitan dengan harta intelek.Dalam rundingan TPP, Washington mendorong syarat hak cipta yang lebih lama, peluasan paten automatik, dan perlindungan untuk teknologi baru termasuk biologi – satu teknologi perubatan canggih.Ketika ditentang peserta lain, permintaan tersebut dikeluarkan daripada CPTPP meskipun aspek seperti peruntukan penyelesaian pertikaian negara-pelabur (ISDS) dikekalkan.Tetapi anggota CPTPP mengatakan syarat itu hanya ditangguhkan, satu perbezaan yang dimaksudkan memberi isyarat ia mungkin dikembalikan sekiranya AS bersetuju untuk bergabung semula.Calon presiden parti Demokrat Joe Biden menyatakan beliau akan mempertimbangkan penyertaan AS sekiranya syarat-syaratnya disemak semula sambil menekankan pentingnya AS menulis peraturan mengenai perdagangan.‘Tiada keuntungan tanpa AS’Menurut ahli ekonomi Jomo Kwame Sundaram, sebarang keuntungan perdagangan sebenar daripada TPP yang asal berkurangan dengan pengunduran AS.“Tanpa pasaran AS, keuntungan yang diharapkan TPP sebahagian besarnya hilang,” katanya baru-baru ini melalui pesanan emel.Import barangan Malaysia melebihi eksport selama 10 tahun terakhir ini. Imbangan perdagangan meningkat daripada AS$ 34 bilion pada tahun 2010 menjadi AS$ 23 bilion pada tahun 2015 dan AS$ 22.6 bilion pada tahun 2017.Sekiranya Malaysia mengiktiraf CPTPP tanpa penyertaan dari AS, senario ini kemungkinan akan berlanjutan. AS, sebagai rakan dagang terbesar bagi negara-negara CPTPP, memberikan kesan maksimum dari segi keuntungan dan kerugian ekonomi kepada negara-negara rakan kongsi.Eksport ke rakan CPTPP akan meningkat hanya sedikit kerana perjanjian sudah dibuat dengan destinasi eksport teratas seperti Jepun, Singapura dan Australia yang menyumbang sekitar 84% eksport ke anggota CPTPP.Jomo memberi amaran peruntukan seperti IPR dan ISDS akan memberi kelebihan kepada ekonomi “maju” dari negara-negara membangun.Ini kerana IPR yang diperkuatkan akan semakin membatasi pemindahan teknologi, selain meningkatkan biaya ubat dan teknologi.CPTPP juga akan melibatkan perubahan peraturan yang besar untuk negara-negara kongsi yang menyebabkan biaya penyesuaian jangka pendek yang besar – aspek yang sering diabaikan pembuat dasar dan penyelidik.Tarif semasa Malaysia pada ketika ini agak rendah, jadi perjanjian perdagangan selanjutnya tidak akan menyaksikan peningkatan eksport. Tetapi, dalam perjanjian ini, Malaysia mempunyai senarai sensitif di mana tarifnya tidak begitu rendah berbanding negara-negara tersebutSebarang perjanjian perdagangan baru dapat mengurangan tarif atas barang-barang ini, kemudiannya menyebabkan kenaikan import produk seperti kenderaan dan plastik.Sebagai perbandingan dengan negara-negara CPTPP lain, tarif import Malaysia jauh lebih tinggi. Ini bermaksud kerugian hasil tarif jika Malaysia meratifikasi CPTPP juga akan lebih tinggi, sekitar AS$ 1.6 bilion setiap tahun.Daripada jumlah ini, 28% adalah penghapusan cukai pada kenderaan, plastik dan barang daripadanya, serta mesin dan alatan mekanikal.Pertumbuhan ekonomi atau berangan?Jomo mengatakan “pemikiran angan-angan” sudah muncul di mana kepercayaan CPTPP akan meningkatkan pertumbuhan dan kemajuan ekonomi negara.Sebaliknya, katanya, perjanjian itu akan mengikat Malaysia untuk melancarkan liberalisasi perdagangan, mempercepat deindustrialisasi sambil mengekang pertumbuhan perkhidmatan moden, pembangunan kewangan dan ruang polisi.Walaupun begitu, perjanjian perdagangan masih dianggap baik oleh pelobi tempatan.Mereka yang berpendirian begini menganggap pandangan konvensional perjanjian tersebut akan mendekatkan negara dengan perdagangan bebas dengan mengurangkan kos transaksi berkaitan dengan perbezaan peraturan atau perlindungan eksplisit.Memang benar perjanjian ini dapat menghasilkan perdagangan yang lebih bebas dan saling menguntungkan melalui pertukaran akses pasaran.Tetapi ada kemungkinan mereka akan menghasilkan hasil pengagihan semula semata-mata dengan alasan perdagangan bebas.


Kes baru Covid-19 menurun ke paras 17,500

Malaysia merekodkan 17,577 kes baru hari ini menjadikan kes keseluruhan sebanyak 2,067,327 jangkitan.Sarawak mencatat kes tertinggi sebanyak 3,480 diikuti Selangor yang mencatat 2,646 jangkitan.Kuala Lumpur mencatat 366 kes, Sabah (1,533), Johor (2,334), Kedah (1,173), Pulau Pinang (1,462), Kelantan (869), Negeri Sembilan (198), Perak (1,596), Pahang (832), Melaka (287), Terengganu (719), Putrajaya (31), dan Perlis (41).MENYUSUL LAGI


Konsesi Bernas dilanjutkan 10 tahun lagi, kata menteri

Kerajaan bersetuju melanjutkan konsesi Padiberas Nasional Bhd (Bernas) bagi pengedaran beras di negara ini untuk tempoh 10 tahun lagi bermula 11 Januari 2021 hingga 10 Januari 2031, dalam usaha melindungi komoditi strategik khususnya beras sebagai makanan ruji rakyat Malaysia.Menteri Pertanian dan Industri Makanan (Mafi) Ronald Kiandee berkata kerajaan mengadakan beberapa siri rundingan bersama Bernas bertujuan meneliti dan memuktamadkan terma, syarat serta perjanjian konsesi bagi memastikan kepentingan kerajaan sentiasa dilindungi.“Bernas diberikan hak selaku pengimport beras ke dalam negara berdasarkan kuota bagi menampung kekurangan pengeluaran dalam negara seperti yang ditetapkan oleh kerajaan. Sebagai timbal balik, Bernas perlu melaksanakan obligasi sosial yang ditetapkan oleh kerajaan.“Perjanjian dengan Bernas juga memperuntukkan klausa berkaitan Petunjuk Prestasi Utama (KPI) yang mensyaratkan Bernas perlu mematuhi objektif perjanjian dan tahap perkhidmatan seperti yang telah dipersetujui,” katanya pada Majlis Menandatangani Perjanjian Konsesi antara kerajaan Malaysia dan Bernas di Kuala Lumpur hari ini.Konsesi pertama Bernas, yang berfungsi memastikan kecukupan dan keselamatan makanan ruji negara, selama 15 tahun bermula pada 12 Januari 1996 sehingga 11 Januari 2011 dan dilanjutkan untuk tempoh 10 tahun lagi dari 11 Januari 2011 sehingga 10 Januari 2021.Kiandee berkata secara keseluruhan, konsesi baru ditambah baik dengan beberapa terma baru termasuk penambahan bilangan obligasi sosial daripada lima kepada 10.Antara obligasi sosial ini termasuk memelihara, menyelenggara, mengurus dan mengekalkan stok penimbal beras negara pada paras kuantiti yang ditetapkan kerajaan; bertindak sebagai pembeli terakhir padi daripada petani; pengurusan dan pembayaran subsidi kepada petani serta membangunkan sawah berskala besar.Kiandee memaklumkan pelaksanaan obligasi sosial Bernas akan terus dipantau jawatankuasa pemantauan sebagai badan penilai berdasarkan KPI yang ditetapkan untuk setiap obligasi sosial yang dipersetujui.“Dalam keadaan ekonomi dunia yang tidak menentu kesan penularan pandemik Covid-19, jaminan bekalan makanan negara perlu diberi keutamaan.“Justeru, dengan pengalaman sedia ada yang dimiliki Bernas selama 24 tahun dalam industri akan dapat membantu kerajaan, memastikan kestabilan bekalan makanan ruji rakyat Malaysia untuk jangka masa panjang,” katanya.Beliau berkata kerajaan memastikan bekalan beras dalam negara mencukupi pada setiap masa dan akan terus memastikan pengurusan industri yang lebih efisien dan berdaya saing serta memastikan bekalan beras negara sentiasa terjamin.


Putrajaya dikecam selepas menteri kesihatan nyahsenarai cecair nikotin

Pentadbiran Perdana Menteri Anwar Ibrahim menerima kecaman daripada pertubuhan perubatan selepas ia memutuskan cecair nikotin atau gel – bahan utama untuk produk vape – bukan lagi bahan kawalan di bawah Akta Racun.
Tindakan ini sebagai langkah memberi ruang kepada kerajaan untuk mencukai produk vape seperti diumumkan dalam Belanjawan 2023.
Menteri Kesihatan Dr Zaliha Mustafa mengumumkan pengecualian itu semalam walaupun mendapat bantahan keras daripada Persatuan Farmasi Malaysia, Majlis Kawalan Tembakau Malaysia dan kumpulan kesihatan awam Galen Centre for Health and Social Policy.
Mengetuai bantahan itu ialah Galen Center yang terkejut dengan keputusan kerajaan, mengatakan ia adalah "langkah regresif luar biasa” yang menimbulkan persoalan mengenai komitmen Putrajaya terhadap kesihatan rakyat.
"Bagaimana kita yang menjadi pendahulu dalam menyokong dasar progresif yang bertujuan melahirkan generasi bebas rokok, kepada dasar yang menyahkawal selia nikotin dan menggalakkan pertumbuhan industri nikotin vape tempatan?" soal ketua eksekutifnya, Azrul Mohd Khalib.
Galen Centre merujuk kepada usaha gigih kumpulan profesional kesihatan dalam kempen selama beberapa dekad ini untuk menghentikan tabiat merokok.
"Sudah tentu sangat mengecewakan mereka apabila melihat perkara ini berlaku," katanya.
Keputusan Zaliha itu sangat berbeza dengan kempen anti-merokok dimulakan Khairy Jamaluddin sebelum ini, di mana beliau memulakan rang undang-undang bersejarah yang akan menyaksikan larangan pengambilan mana-mana produk tembakau atau penggantinya oleh mereka yang dilahirkan selepas 2007.
Rang undang-undang generasi “end game” itu bagaimanapun dikritik oleh beberapa pemimpin Pakatan Harapan (PH) termasuk Anwar ketika beliau menjadi ketua pembangkang, yang berkata Rang Undang-undang Kawalan Produk Tembakau dan Merokok 2022 mungkin melanggar "hak dalam Perlembagaan".
Rang undang-undang itu tidak pernah diluluskan disebabkan kelewatan kerana pemimpin PH yang meminta jawatankuasa khas Parlimen untuk meneliti semula rang undang-undang itu.
Azrul berkata hari ini keputusan untuk menyahsenarai cecair nikotin sebagai racun direka bukan sahaja untuk menghalalkan e-rokok dan vape, tetapi juga menggalakkan lebih banyak peluang perniagaan untuk produk sedemikian supaya kerajaan dapat mengutip cukai daripada mereka.
Beliau berkata Putrajaya bergerak berlawanan dengan trend global yang mahu mengurangkan tabiat merokok dan vape.
“Keputusan kerajaan ini kini menjejaskan dan menghapuskan asas anti-tembakau di Malaysia.
"Malangnya, negara ini akan menyertai kumpulan negara eksklusif yang membalikkan atau mengabaikan langkah anti-tembakau yang bertujuan mengurangkan kelaziman merokok, bilangan perokok muda dan vaper, ketagihan nikotin, kanser, dan kematian pramatang," tambahnya.
Beliau berkata langkah itu juga menunjukkan kerajaan terdesak untuk menjana lebih banyak hasil daripada kos kesihatan awam, sambil menambah ia membuka "pintu kepada masalah sedia ada dan baru".
“Keputusan ini berkemungkinan menandakan permulaan salah satu krisis kesihatan awam terbesar di Malaysia: peningkatan dramatik dalam kalangan golongan muda dan kanak-kanak yang mengalami ketagih nikotin akibat vape.
“Kita sudah pun melalui krisis penyakit tidak berjangkit dengan berjuta-juta orang yang menghidap diabetes, kanser, hipertensi dan obesiti. Ini akan menjadi yang seterusnya."
Azrul berkata status baru nikotin di Malaysia bermakna ia kini boleh diakses dengan mudah oleh semua termasuk kanak-kanak di bawah umur, tanpa menghalangnya dijual secara dalam talian.
Beliau memberi amaran walaupun berbilion ringgit dikutip daripada produk vape, hasil itu akan digunakan untuk merawat diabetes yang berpunca daripada penggunaan peranti elektronik itu.
"Mereka yang menggunakan vape berisiko sebanyak 22% menghidap pradiabetes berbanding mereka yang tidak.
“Menggalakkan vape akan meningkatkan bilangan pesakit yang menghidap diabetes, dan meningkatkan kos sistem penjagaan kesihatan," katanya.
Beliau berkata kerajaan harus berhenti memberi sebarang alasan lagi untuk menangguhkan pembentangan semula Rang Undang-undang Kawalan Produk Tembakau dan Merokok.
"Tiada lagi alasan, itu dan ini. Vape perlu dikenakan cukai tetapi ia juga perlu dikawal selia dengan ketat seperti tembakau. Hanya itu boleh dilakukan dengan peruntukan yang terkandung dalam Rang Undang-undang.
"Kerajaan dan ahli Parlimen mesti mencari keberanian dan wawasan untuk meningkatkan dan melakukan perkara yang betul," kata Azrul sambil menambah kesihatan generasi akan datang menjadi taruhan.
"Suatu hari nanti, kita akan melihat kembali kemudaratan dan penderitaan yang disebabkan tabiat merokok dan vape, kematian pramatang, berbilion-bilion ringgit dibelanjakan, dan tertanya-tanya mengapa kita tidak bertindak lebih awal."


Jangkitan baru catat 480 kes, 4 lagi terkorban

480 kes baru Covid-19 direkodkan semalam menjadikan jumlah keseluruhan sebanyak 5,024,902 kes.
Sebanyak 957 pesakit turut dilaporkan sembuh, menjadikan jumlah keseluruhan kes sembuh sebanyak 4,975,137.
Ketika ini, 12,920 kes aktif direkodkan di mana 12,213 atau 94.5% daripadanya menjalani kuarantin kendiri.
Tiada pesakit ditempatkan ke pusat kuarantin sementara 666 (5.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 41 kes dan 22 daripadanya memerlukan bantuan alat pernafasan.
Empat kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,845 orang.


Pelabur gaharu kerugian RM22.6 juta gesa pihak berkuasa bertindak

Individu yang terlibat dalam skim pelaburan tanaman pokok gaharu di Thailand yang dijalankan Asia Plantation Capital (APC) menggesa supaya pihak polis melakukan siasatan terhadap syarikat itu.Mereka meluahkan rasa kecewa apabila pihak berkuasa tidak menunjukkan komitmen untuk menyiasat kes tersebut meskipun pelabur yang diwakili peguam berjaya mendapatkan perintah mahkamah supaya polis menyiasat kes itu mengikut Seksyen 420 Kanun Keseksaan kerana menipu.MalaysiaNow sebelum ini melaporkan seramai 180 inidivdu kerugian RM22.6 juta apabila projek yang dilaksanakan APC dipercayai sejak 2011, tidak menjadi.Mereka mendakwa, syarikat itu melanggar pelbagai perjanjian urus niaga dan memberikan pelbagai alasan apabila gagal membayar semula modal dan keuntungan kepada pelabur selepas mencapai tempoh kematangan.Susulan itu, pelabur-pelabur tersebut yang diwakili barisan peguam memfailkan permohonan kepada Mahkamah Majistret Jenayah Kuala Lumpur untuk mengarahkan polis menyiasat kes itu selepas ia dikategorikan sebagai NFA (tiada tindakan lanjut).Doktor gigi yang juga seorang pelabur APC, Dr P Mahendran, memaklumkan sehingga ke hari ini, tiada perkembangan dikongsikan meskipun pihak peguam yang mewakili kumpulan pelabur tersebut sudah membuat permohonan untuk berjumpa dan berbincang dengan pihak polis.“Sejak kami memfailkan permohonan di mahkamah, masih tiada apa-apa perkembangan dari polis.“Sekiranya pihak polis bersetuju untuk berjumpa dengan pihak kami, saya bersama peguam akan berjumpa mereka, tetapi setakat ini tiada apa-apa,” katanya kepada MalaysiaNow.Menurut ahli jawatankuasa pelabur APC, Arichandran Kandih, dianggarkan seramai 30 pelabur sudah membuat laporan polis di balai polis berbeza sekitar Lembah Klang sejak beberapa tahun lalu.“Memandangkan kami sudah bawa kes ini ke mahkamah, maka kami serahkan urusan ini kepada peguam untuk berurusan dengan Bukit Aman atau pihak berkuasa lain,” katanya.Sementara itu, usaha MalaysiaNow untuk mendapatkan maklum balas polis dan Suruhanjaya Syarikat Malaysia (SSM) berhubung kes ini gagal apabila emel yang dihantar sejak Mac tidak dibalas.Tinjauan yang dilakukan MalaysiaNow ke pejabat Asia Plantation Capital Berhad (APCB) – kini dikenali sebagai Agarwood Originals Malaysia Berhad – di G Tower di ibu negara turut mendapati ia sudah tutup.Penjaga kaunter yang bertugas di bangunan itu memberitahu MalaysiaNow pejabat yang terletak di tingkat 21 itu sudah lama ditutup.Tinjauan seterusnya ke Bangsar South – alamat yang didaftarkan di dokumen SSM susulan pertukaran nama kepada Agarwood Originals – turut mendapati lokasi itu hanyalah pejabat syarikat setiausaha (secretary company) yang dikenali sebagai Tricor Services (Malaysia) Sdn Bhd.MalaysiaNow turut dimaklumkan bahawa Tricor bertindak sebagai wakil APCB dan perlu melalui mereka sekiranya ingin berurusan dengan APCB.Hasil penemuan ini disifatkan sebagai perkembangan mengejutkan dalam kalangan pelabur apabila mereka mendakwa tidak pernah mendengar kewujudan syarikat tersebut dan hanya berurusan secara langsung dengan APCB berkaitan hal ehwal pelaburan sebelum ini.Pelabur dari Pulau Pinang, Khoo Hock Kheng, 48, mendedahkan dia juga tidak pernah dimaklumkan bahawa APCB menukar nama kepada Agarwood Originals pada 23 Disember 2021, dan hanya ketahui perkara itu ketika dihubungi MalaysiaNow.“Ini adalah maklumat baru, saya tidak pernah tahu APCB ada syarikat setiausaha.“Saya tidak pernah dengar atau berurusan dengan Tricor Services,” katanya.Malah, perkara ini turut disahkan beberapa pelabur APCB yang dihubungi MalaysiaNow termasuk Mahendran dan mereka turut menyatakan nama syarikat itu tidak pernah disebut dalam kontrak urus niaga yang ditandatangani pelabur.Dalam pada itu, MalaysiaNow turut difahamkan bahawa satu-satunya cara untuk berhubung dengan APCB adalah menerusi emel, malah, laman sesawang rasmi syarikat itu juga didapati dipadamkan setelah artikel mengenai syarikat itu disiarkan pada bulan lalu.MalaysiaNow jugaberhubung dengan seorang individu bernama Sonia Kalyan yang didakwa sebagai pengarah jualan serantau APCB, berdasarkan kad perniagaannya yang dikongsikan kepada seorang pelabur di Johor.Bagaimanapun, ketika dihubungi menerusi panggilan telefon, individu itu menafikan pembabitan dengan APCB dan menyatakan dia tidak ada kaitan dengan syarikat tersebut.Penafian ini amat mencurigakan apabila pelabur yang enggan namanya didedahkan itu memaklumkan dia masih berhubung dengan wanita itu bagi urusan berkaitan pelaburan tanaman pokok gaharu di Johor yang dijalankan APCB.Bagaimanapun, usaha MalaysiaNow menghubungi individu itu semula tidak berjaya.


Sorry.


Telahan-telahan PRN Melaka

Pilihan Raya Negeri (PRN) Melaka melabuhkan tirai.Pakatan Harapan (PH) dan Perikatan Nasional (PN), dua-dua terbabas teruk.Barisan Nasional (BN) menang bergaya.Sejurus selepas PRN, muncullah telahan-telahan pihak menang dan yang kalah.Yang kalah mencari alasan, yang menang pula mula mencatur ingin mendapatkan kemenangan yang lebih besar.Kejayaan memenangi 21 kerusi daripada 28 kerusi Dewan Undangan Negeri (DUN) Melaka akan menyakinkan BN bahawa mereka boleh menawan Putrajaya secara bersendirian.Sebab itulah, Timbalan Presiden Umno Mohamad Hasan mencadangkan supaya Pilihan Raya Umum ke-15 (PRU15) perlu dipertimbang untuk diadakan dalam masa terdekat.Kekalahan teruk PH pula menyebabkan situasi mencari kambing hitam untuk dipersalahkan.Ramai yang cepat menyatakan bahawa PRN Melaka adalah referendum kepada kepimpinan Anwar Ibrahim, di mana partinya PKR gagal mendapat sebarang kerusi.Ada pula yang menyalahkan peratus keluar mengundi yang rendah.Tapi, mengapa peratus keluar mengundi rendah di kalangan penyokong PH dan bukannya BN atau PN?Ada yang menyatakan ia adalah undi protes terhadap tindakan Anwar menerima kata politik.DAP yang kehilangan empat kerusi yang dimenanginya pada PRU14 dengan tangkas mengingatkan Umno bahawa PRN Melaka bukan ukuran kejayaan PRU15.Penasihat DAP Lim Kit Siang berkata rancangan Umno untuk mengadakan PRU15 lebih awal boleh “membawa maut” kerana keadaan di peringkat kebangsaan mungkin jauh berbeza daripada senario di Melaka.Jika ia adalah jalan maut untuk Umno, mengapa DAP bertindak menghalangnya?Pembaca boleh cuba garu kepala.Di sebelah PN yang hanya memenangi dua kerusi pula mencari sinar di dalam kemendungan.Pengerusi PN Muhyiddin Yassin tetap berasa yakin bahawa gabungan politik itu akan menjadi saingan kuat kepada BN pada masa akan datang.Manakala Timbalan Presiden PAS Tuan Ibrahim Tuan Man melihat kemajuan di dalam peningkatan undi parti Islam itu berbanding PRU14.Telahan ikut lagu mana pun hanyalah mengikut selera hati.Jangan terlebih buat telahan.Hakikatnya, BN memasuki pertandingan ini dengan memegang kerusi perdana menteri.Itu kelebihan terbesar.Jika perdana menteri masih di tangan PN yang berketuakan Muhyiddin, situasinya akan menjadi seperti PRN Sabah.Apakah ada pilihan lebih baik untuk rakyat Melaka antara ketiga-tiga gabungan politik yang bersaing di Melaka di dalam situasi kucar-kacir ini selain daripada memilih siapa yang menduduki kerusi perdana menteri?Faham-faham jelah.


Lebih 600,000 kanak-kanak tak hadir temu janji vaksin, kata KJ

Dianggarkan seramai lebih 600,000 kanak-kanak yang menerima temu janji menerusi Program Imunisasi Covid-19 untuk Kanak-kanak (PICKids) tidak hadir menerima suntikan vaksin, kata Menteri Kesihatan Khairy Jamaluddin.Beliau berkata, dari 1.63 juta temu janji yang diterima KKM sehingga 3 Februari, hanya sejuta daripadanya menerima vaksinasi.“Ini bermaksud 600,000 yang menerima temu janji tetapi tidak datang,” katanya pada sidang media KKM secara hibrid di Parlimen, hari ini.Sebelum ini, KKM melaksanakan pemberian vaksin Covid-19 untuk kanak-kanak berusia 5 hingga bawah 12 tahun bermula Februari 2022 menggunakan vaksin jenis Pfizer.Sistem tempahan janji temu melalui MySejahtera dibuka pada penghujung Januari lalu dengan tempahan janji temu vaksinasi dibuka secara berperingkat bermula 31 Januari bagi ibu bapa yang menetap di Lembah Klang.Program vaksinasi kanak-kanak itu memerlukan dua suntikan dos vaksin dengan sela masa lapan minggu selepas dos pertama.Terdahulu, KKM turut menyatakan kebimbangan ekoran peningkatan jangkitan Covid-19 dalam kalangan kanak-kanak berusia 12 tahun ke bawah yang kini mencecah lebih 100,000 kes.Sebanyak 119,719 kanak-kanak berusia bawa 12 tahun dilaporkan dijangkiti Covid-19  dari Januari hingga Mac tahun ini dengan 50,826 kes dilaporkan sejak awal Januari hingga pertengahan Februari.Sementara itu, Khairy berkata, KKM akan terus melaksanakan kempen bagi menguar-uarkan kebaikan vaksin kepada masyarakat.“Kita perlu terus buat kempen bagi meyakinkan ibu bapa bahawa vaksin itu selamat dan boleh lindungi daripada jangkitan Covid-19 terutama ketika mereka kini sudah kembali ke sekolah,” tambahnya.


Syed Saddiq bincang kehilangan RM250,000 dalam kumpulan WhatsApp, kata penyiasat SPRM

Mahkamah Tinggi Kuala Lumpur diberitahu Syed Saddiq Syed Abdul Rahman telah berbincang dengan ahli kumpulan “WhatsApp Value Add” mengenai kenyataan yang perlu dikeluarkan kepada media berkaitan kehilangan RM250,000 di kediamannya bagi menutup mulut masyarakat.Pegawai Penyiasat Suruhanjaya Pencegahan Rasuah Malaysia Muhammad Taufik Awaludin berkata perbincangan kumpulan WhatsApp tersebut diperoleh daripada laporan forensik yang diambil dalam telefon bimbit Rafiq Hakim Razali iaitu penolong Bendahari Angkatan Bersatu Anak Muda (Armada) Bersatu ketika itu.“Dalam kumpulan WhatsApp itu juga, YB Syed Saddiq ada membincangkan mengenai naratif bagaimana alasan yang perlu dikeluarkan kepada pihak media mengenai kehilangan wang tersebut.“Perbincangan itu mengenai kenyataan media yang perlu dikeluarkan bagi menutup mulut masyarakat. Di akhir perbincangan dalam kumpulan WhatsApp itu, YB Syed Saddiq tidak bersetuju dengan cadangan ahli kumpulan dan memutuskan untuk mengeluarkan kenyataan bahawa sumber wang tersebut adalah daripada ibu, ayah dan beliau sendiri,” katanya.Beliau berkata demikian semasa pemeriksaan semula oleh timbalan pendakwa raya Wan Shaharuddin Wan Ladin dan Muhammad Asyraf Mohamed Tahir pada hari pertama perbicaraan kes ahli Parlimen Muar itu yang berdepan empat pertuduhan berkaitan pecah amanah serta pengubahan wang haram.Saksi pertama pendakwaan itu juga tidak bersetuju dengan peguam Gobind Singh Deo, yang mewakili Syed Saddiq, bahawa wang itu adalah daripada ibu dan bapa Syed Saddiq untuk mengubah suai rumah.Wan Shaharuddin: Mengapa anda tidak bersetuju?Taufik: Saya tidak bersetuju kerana dalam laporan forensik itu juga terdapat perbincangan dalam kumpulan WhatsApp bahawa wang tersebut adalah daripada dana budi bicara yang dahulu pernah dimohon oleh YB Syed Saddiq.Selepas itu, YB Syed Saddiq berbincang mengenai kenyataan media yang perlu dikeluarkan dan YB Syed Saddiq memilih untuk membuat laporan polis serta mengeluarkan kenyataan media berhubung perkara itu.Wan Shaharuddin: Siasatan anda tentang kehilangan duit di rumah YB Syed Saddiq, ada tak kaitan dengan pertuduhan pengeluaran wang RM1 juta?Taufik: Ada.Asyraf kemudian meminta saksi itu menjelaskan kenyataannya bahawa kehilangan wang RM250,000 mempunyai kaitan dengan pertuduhan yang dihadapi Syed Saddiq.Taufik menjawab: “Kaitannya adalah tanpa siasatan melibatkan keterangan beberapa saksi, tidak akan jumpa petunjuk bagi pertuduhan lain, oleh itu pertuduhan yang dihadapi YB Syed Saddiq dapat disiasat.”Dirujuk kepada laporan polis yang dibuat oleh Syed Saddiq, saksi itu berkata laporan tersebut menyatakan bahawa pada 7.51 petang 29 Mac 2020, sejumlah wang tunai iaitu kira-kira RM250,000 dalam peti besi di kediaman Syed Saddiq telah dicuri.“Tiada sebarang kesan umpil manakala keadaan rumahnya kemas dan telah menetapkan kod rahsia pada peti besi itu dan hanya orang tertentu sahaja mengetahui kod tersebut,” katanya.Menurut Taufik, ibu dan bapa Syed Saddiq juga telah membuat laporan polis berhubung kehilangan wang tersebut.Syed Saddiq didakwa bersubahat dengan Rafiq, yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.Bagi pertuduhan kedua, tertuduh didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq melupuskan wang itu di Malayan Banking Berhad, Jalan Pandan 3/6A, Taman Pandan Jaya, Kuala Lumpur antara 8 hingga 21 April 2018.Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Perbicaraan di hadapan pesuruhjaya kehakiman Azhar Abdul Hamid bersambung.


Kemiskinan, penyakit mental sebabkan lelaki Sarawak dirantai

Di pintu masuk sebuah rumah terbiar di Bintulu, seorang lelaki berseluar pendek dan memakai singlet kuning duduk memangku seekor anak anjing sementara sebelah kakinya dirantai ke dinding.Apui (bukan nama sebenar) tinggal bersama ibunya dan empat lagi keluarga yang mendiami kawasan rumah setinggan di tengah bandar itu.Selama berbulan-bulan, begitulah rutin harian Apui.Selalunya, dia akan duduk dan bercakap seorang diri.Kadangkala, dia akan berbaring di depan pintu dan melihat dunia di depannya.Rantai kakinya dilonggarkan bagi membolehkan Apui bergerak, namun pergerakannya tidak lebih dari satu atau dua meter.Apui adalah salah satu simbol kemelaratan dan kemiskinan yang menggambarkan sebahagian kehidupan di bandar itu.Satu ketika dahulu, Bintulu merupakan sebuah perkampungan nelayan yang tidak sibuk.Namun, kini kegiatan ekonominya pesat membangun selepas penemuan minyak dan gas.Ia kemudian disusuli dengan industri pembalakan, kelapa sawit dan pembangunan industri berat.Kesemua aktiviti ekonomi itu menyaksikan taraf kehidupan di Bintulu semakin berkembang.Namun, ketika ia terus membangun, jurang antara golongan yang kaya dan miskin mulai melebar.Dengan peluang yang dilihat menjanjikan, ramai penduduk luar bandar berhijrah ke kawasan bandar dengan harapan untuk meningkatkan taraf hidup mereka.Bagaimanapun, ramai yang tidak berjaya meraih kehidupan yang lebih baik dan akhirnya terpaksa memilih untuk mendiami kawasan setinggan.Orang seperti Apui yang menghidap sakit mental adalah golongan yang paling teruk terkesan dengan keadaan itu.Ibu Apui memperolehi pendapatan dengan hasil menjual buah-buahan dan sayur-sayuran di pasar kawasan itu sementara pada sebelah malamnya, dia menyelongkar tempat pembuangan sampah demi mencari barang yang boleh dijual semula.Semua hasil usaha keras itu tidak cukup untuk membeli makanan di rumahnya, apatah lagi untuk ubat bagi merawat Apui.Ekoran itu, pilihan yang ada hanyalah membiarkan Apui dirantai di rumah mereka bagi mengelakkan dia melarikan diri.Semasa kecil, Apui sama seperti kanak-kanak lain di kampung itu.Apabila umurnya semakin meningkat, dia membantu ibu bapanya bekerja untuk mencari rezeki.Malangnya, Apui terlibat dengan dadah dan kesihatan fizikal dan mentalnya mula merosot.Kini, keluarganya terpaksa merantai Apui sebagai langkah terakhir.“Mereka perlu merantainya kerana kadang-kadang dia jadi agresif dan boleh bertindak ganas terhadap orang ramai,” kata aktivis Francis Ngu Hown Hua kepada MalaysiaNow.“Mereka melakukan ini untuk kebaikannya juga. Betul, ia kelihatan tidak berperikemanusiaan. Namun apa lagi yang mereka boleh lakukan? Jika dia dibiarkan bersendirian di luar dengan keadaannya begitu, dia mungkin membahayakan orang lain.“Orang di luar juga mungkin boleh membahayakan Apui jika mereka tidak tahu kisah sebenar.”‘Busuk’Bersendirian sejak kematian suaminya beberapa bulan lalu, ibu Apui cuba sedaya upaya menjaga anak lelakinya itu.Apui akan dimandikan setiap hari dan tempat dia membuang air akan dibersihkan.Namun, ia tidak mampu menghilangkan bau busuk yang menyelubungi kawasan itu.Pegawai Jabatan Kebajikan Sosial mendekati Apui di kaki lima kedai di Bintulu.Menurut Ngu, dia menerima banyak aduan mengenai Apui sewaktu lelaki itu melarikan diri dari rumah.“Dia tidur merata tempat, di kaki lima kedai sepanjang jalan. Dia berak dan kencing merata-rata.”Orang ramai termasuk pemilik kedai dan pelanggan turut membuat laporan kepada pihak berkuasa.“Tetapi tiada tindakan diambil,” kata Ngu.“Mereka berkata tiada apa yang boleh mereka lakukan selain menghantarnya pulang kepada keluarganya. Di kemudahan pihak berkuasa tiada lagi ruang untuknya.”Keluarga Apui tidak tahu apa masalah sebenar yang dihadapi lelaki itu kerana dia tidak pernah didiagnosis secara rasmi.Mereka mahu menghantarnya untuk mendapatkan rawatan, namun tidak mampu berbuat demikian.Kenal pasti di peringkat awalMenurut ahli psikologi Dr Bernard Ting, jika diberi sokongan yang betul, orang yang mempunyai masalah kesihatan mental boleh hidup dan bahkan berkembang dalam komuniti mereka sendiri.Namun katanya, lebih banyak usaha diperlukan untuk mengambil langkah-langkah bagi mengurangkan stigma terhadap pesakit mental.“Mengenal pasti pada peringkat awal dan rawatan yang sewajarnya dapat mengurangkan risiko tingkah laku agresif,” katanya kepada MalaysiaNow.“Banyak gangguan mental boleh dirawat dan pesakit boleh dipulihkan – dengan syarat mereka terus mendapatkan rawatan susulan,” tambahnya.Walaupun tingkah laku agresif boleh berpunca daripada banyak faktor, namun Ting berkata majoriti mereka yang mempunyai masalah kesihatan mental tidak menunjukkan perilaku ganas.“Kurang dari 10% orang yang mengalami gangguan mental yang teruk menjadi ganas,” katanya,“Kebiasaannya mereka ini tidak didiagnosis, dan tidak dirawat tepat pada waktu sepatutnya.”Sebaliknya, Ting berkata pesakit mental lebih terdedah untuk menjadi mangsa keganasan.Namun, ia bukan masalah yang boleh diselesaikan dalam masa yang singkat.Selain kekurangan hospital dan doktor, terdapat juga stigma yang terhadap pesakit mental sehingga menyebabkan proses rawatan lebih mencabar.“Orang ramai perlu diajar cara berkomunikasi dengan golongan ini,” kata Ting.“Kecelikan masyarakat mengenai kesihatan mental adalah penting untuk meningkatkan kesedaran tentang keadaan kesihatan mental dan sumber rawatan yang ada, supaya orang yang kita sayangi boleh menerima rawatan tepat pada masanya sekali gus dapat meningkatkan kualiti hidup mereka.”Namun bagi pesakit seperti Apui dan keluarganya, yang bergelut dengan kemiskinan menjadi antara punca penyakitnya.Diagnosis dan rawatan masih belum pasti bakal mengubah keadaan mereka untuk menjadi lebih baik.


Had usia teksi, e-hailing seluruh negara dinaikkan kepada 15 tahun

Agensi Pengangkutan Awam Darat (Apad) memaklumkan pelanjutan had usia penggunaan kenderaan teksi dan e-hailing di seluruh negara dinaikkan kepada 15 tahun.
Menurut Apad dalam kenyataan hari ini, langkah itu sejajar hasrat Kementerian Pengangkutan untuk melestarikan industri teksi dan e-hailing ke arah penambahbaikan sistem pengangkutan negara.
Menurut agensi itu pelanjutan tersebut terguna pakai bagi kenderaan dalam kelas lesen teksi dan e-hailing yang telah mencapai had usia maksimum bermula 1 Januari tahun ini.
Antara syarat lain ialah semua kenderaan yang akan diberi kelulusan tersebut mematuhi dan melepasi semua syarat pemeriksaan berkala wajib Pusat Pemeriksaan Kenderaan Berkomputer (Puspakom), selain mematuhi syarat operasi lain yang ditetapkan bagi memastikan tahap keselamatan kenderaan, keselesaan pengguna dan imej industri terjamin, menurut kenyataan itu.
“Sehubungan itu, pihak Apad berharap pemain industri teksi dan e-hailing dapat meningkatkan mutu perkhidmatan seterusnya menjadikan perkhidmatan ini sebagai mod pilihan rakyat yang diyakini dan berkualiti,” katanya.
Maklumat dan pertanyaan lanjut boleh didapati di laman portal rasmi Apad iaitu www.apad.gov.my atau hadir terus ke pejabat Apad berhampiran.


Bekas pengerusi AirAsia meninggal dunia

Bekas pengerusi dan pengasas bersama AirAsia Bhd Pahamin A Rajab meninggal dunia akibat serangan jantung di London, United Kingdom, malam tadi.
Berita duka itu dikongsikan menantunya yang juga pelakon, Azhar Sulaiman menerusi hantaran video di Instagram, awal pagi ini.
Menurut Azhar, Allahyarham Pahamin dalam perjalanan menghadiri majlis graduasi anaknya di London.
“Assalamualaikum semua, saya nak maklumkan my father in-law (bapa mentua) Datuk Pahamin A Rajab just passed away (meninggal dunia). Dia baru sampai London, kena heart attack (serangan jantung) dalam plane (penerbangan). So now my mother in-law and my son Rees (sekarang ibu mentua dan anak lelaki saya Rees) berada di London.
“Dia pergi ke London untuk menghadiri graduation my son (graduasi anak lelaki saya). All of us (Kita semua) akan pergi ke London on Monday (pada Isnin), marilah kita sama-sama bacakan al-Fatihah untuk my father in-law (bapa mentua saya). Semoga Allah menempatkan arwah bersama dengan orang beriman,” katanya dalam video berkenaan.
Pahamin, 77, pernah menyandang jawatan ketua setiausaha Kementerian Perdagangan Dalam Negeri dan Hal Ehwal Pengguna bermula 1998 hingga 2001 dan dilantik sebagai ketua pengarah Jabatan Pengangkutan Jalan (JPJ) bermula 1974 hingga 1998.


Pejuang tiada hasrat sertai PH pada PRN Johor

Pejuang buat masa ini tidak berhasrat untuk menyertai khemah besar Pakatan Harapan (PH) pada Pilihan Raya Negeri (PRN) Johor.Presiden Pejuang Mukhriz Mahathir berkata parti itu masih bergerak solo untuk bertanding pada PRN Johor dan sebarang kerjasama dengan gabungan parti lain masih dalam pertimbangan.“Kami (Pejuang) tidak akan menyertai mana-mana gabungan dan calon-calon kita akan bertanding di atas tiket Pejuang.Pada waktu ini kita tidak berhasrat untuk menawarkan calon-calon kita di bawah lambang PH atau menyertai khemah besar PH,” katanya kepada pemberita selepas mesyuarat “Sepetang Bersama Datuk Seri Mukhriz Mahathir” hari ini.Mukhriz bagaimanapun mengakui terdapat perbincangan bersama dengan Muda, namun sebarang bentuk keputusan kerjasama politik sewaktu PRN Johor belum dimuktamadkan.Beliau berkata sekiranya perbincangan itu mencapai kata putus, pengumuman akan dibuat dalam masa terdekat.“Tapi, dengan pihak lain tiada perbincangan yang betul-betul mendalam, contohnya seperti PH,” katanya. Pada 24 Januari, Anwar, selepas Mesyuarat Majlis Presiden PH, berkata semua parti pembangkang termasuk Pejuang, Warisan dan Muda perlu bekerjasama di bawah satu khemah besar bagi menghadapi PRN Johor. Sultan Johor Sultan Ibrahim Sultan Iskandar berkenan menandatangani watikah pembubaran Dewan Undangan Negeri (DUN) Johor pada 22 Januari lepas untuk memberi laluan kepada Pilihan Raya Negeri (PRN) Johor.


Kes harian rekod jangkitan tertinggi, jangkau 15,500

Malaysia merekodkan kes baru sebanyak 15,573 menjadikan kes keseluruhan Covid-19 meningkat sebanyak 980,491.Selangor kekal mencatat kes harian tertinggi sebanyak 7,672 disusuli Kuala Lumpur (2,063), Kedah (937), Johor (722), Negeri Sembilan (682), Pulau Pinang (530), Sabah (516), Sarawak (461), dan Pahang (457).Hanya Perlis (3) sahaja yang mencatatkan kes satu digit hari ini.Negara juga mencatat sebanyak 10,094 kes sembuh menjadikan jumlah keseluruhan kes sembuh meningkat kepada 825,387.Kes aktif dengan kebolehjangkitan pula kini berjumlah 147,386.Dalam pada itu, 939 pesakit ditempatkan di unit rawatan rapi (ICU) termasuk 456 orang memerlukan bantuan alat pernafasan.Malaysia turut mencatat 144 lagi korban akibat Covid-19, menjadikan jumlah mangsa yang maut meningkat kepada 7,718.


Kemasukan pesakit Covid-19 ke hospital meningkat 26.2%

Jumlah kemasukan pesakit Covid-19 ke hospital Kementerian Kesihatan (KKM) bagi setiap 100,000 penduduk meningkat 26.2% pada Minggu Epidemiologi ke-15 (ME 15/2023) iaitu dari 9 hingga 15 April 2023 berbanding minggu sebelumnya.
KKM dalam kenyataan hari ini memaklumkan majoriti pesakit yang dimasukkan ke hospital adalah golongan berisiko tinggi seperti warga emas serta individu dengan komorbid namun peningkatan itu tidak membebankan perkhidmatan kesihatan dan hospital masih beroperasi seperti biasa.
“Dari 1 Januari 2023 hingga 15 April 2023, kadar kes kematian (CFR) Covid-19 dilaporkan adalah 0.3 peratus (berbanding gelombang Delta dengan CFR yang tinggi iaitu sebanyak 2.1 peratus).
“Sebanyak 80.7% melibatkan pesakit berumur 60 tahun dan ke atas manakala 82.6 peratus adalah dalam kalangan individu dengan komorbid,” menurut kenyataan itu yang turut memaklumkan kematian pesakit yang tidak pernah divaksinasi adalah enam kali lebih tinggi berbanding pesakit dengan satu dos penggalak.
Berdasarkan data tahun ini setakat 17 April, hanya 50% atau 16,327,196 penduduk Malaysia telah menerima dos penggalak pertama dan 2.5 peratus (819,150 individu) menerima dos penggalak kedua.
“Risiko kemasukan ke hospital dan keterukan gejala boleh dikurangkan dengan pengambilan dos penggalak.
“Justeru, orang ramai terutamanya individu berisiko tinggi disarankan untuk mendapatkan dos penggalak disebabkan berlaku penurunan imuniti dalam tempoh tiga hingga enam bulan daripada dos terakhir,” katanya.
KKM turut mengingatkan rakyat Malaysia agar mengamalkan langkah berjaga-jaga bagi membendung peningkatan jangkitan semasa musim perayaan walaupun negara berada dalam Fasa Peralihan Covid-19.
Masyarakat juga dinasihat untuk sentiasa mengamalkan TRIIS (Uji, Lapor, Asing, Maklum dan Dapatkan Rawatan) bagi individu yang bergejala dan sekiranya ujian Covid-19 didapati positif, individu tersebut perlu mengasingkan diri, kekal berada di rumah dan tidak menerima tetamu.
“Orang ramai digalakkan memakai pelitup muka di kawasan sesak, sempit dan ramai orang bagi melindungi golongan berisiko tinggi seperti warga emas, individu dengan komorbid atau imuniti rendah serta kanak-kanak daripada dijangkiti Covid-19,” katanya.
KKM turut mengingatkan orang ramai untuk mendapatkan rehat yang mencukupi sebelum memulakan perjalanan, berhenti untuk rehat seperti singgah di Kawasan Rehat dan Rawat (R&R) bagi mengurangkan stres, rasa penat serta mengantuk.


Bekas CEO Finas saman kerajaan selepas tamatkan kontrak lebih awal

Bekas ketua pegawai eksekutif (CEO) Perbadanan Kemajuan Filem Nasional Malaysia (Finas) memfailkan saman terhadap kerajaan atas alasan beliau diberhentikan secara tidak sah dan sebelum kontraknya tamat.
Md Nasir Ibrahim memfailkan saman itu di Mahkamah Tinggi dengan menamakan Menteri Komunikasi dan Digital Fahmi Fadzil, Pengerusi Lembaga Finas Kamil Ahmad Mohd Othman, Timbalan Ketua Setiausaha Kementerian Komunikasi dan Digital Mastura Ahmad Mustafa, dan ahli Lembaga Pengarah Finas Noor Azam Shairi dan Idwan Ariff Abdul Rahman, lapor New Straits Times hari ini.
Memetik pernyataan tuntutannya, laporan itu berkata Nasir mendakwa penamatan jawatannya, dilakukan dengan niat jahat dan beliau tidak diberi alasan kukuh untuk penyingkirannya.
Nasir dilantik sebagai ketua pegawai eksekutif Finas untuk tempoh dua tahun mulai 1 November 2021 hingga 30 Oktober 2023.
Beliau dilantik menggantikan bekas CEO agensi itu, Ahmad Idham Ahmad Nadzri, yang meletak jawatan dan menamatkan perkhidmatannya pada 15 Oktober 2021.
Pada 1 Jun lalu, agensi itu mengumumkan kontrak Nasir ditamatkan sebagai sebahagian daripada langkah untuk merombak organisasi dan membawa perubahan kepada industri filem tempatan.
Sementara itu, Fahmi berkata ia merupakan keputusan lembaga pengarah dan sebahagian daripada penstrukturan semula dasar Finas untuk menentukan hala tuju masa depannya.
Menurut Harian Metro, Nasir mendakwa Finas tidak mempunyai lembaga pengarah yang sah terdiri daripada sekurang-kurangnya sembilan ahli pada masa itu.
“Memandangkan hanya empat orang (dan) lembaga itu tidak diberi kuasa untuk mengeluarkan surat penamatan perkhidmatan saya," katanya dipetik akhbar itu.
Nasir dikatakan sedang memohon perintah mahkamah supaya surat pemberhentiannya diisytiharkan terbatal dan tidak sah, serta menuntut sebanyak RM135,000 sebagai ganti rugi khas selain kadar faedah 5%.


Thailand kenal pasti 50 kluster aktif di Bangkok

Pihak berkuasa kesihatan Thailand mengesan dua lagi kluster baru Covid-19 di Bangkok semalam, menjadikan kluster aktif di negara ini bertambah kepada 50 di 33 daerah.Jurucakap Pusat Pentadbiran Situasi Covid-19 (CCSA) Dr Taweesin Visanuyothin berkata, dua kluster baru itu ialah kem pekerja pembinaan di Bang Sue dan Ratchathewi.Menurutnya pelbagai langkah sudah diambil untuk membendung penularan jangkitan kluster aktif di Bangkok, kebanyakannya membabitkan pasar segar, kem pekerja binaan dan kilang.“Dalam tempoh 24 jam lalu, Bangkok mencatat 995 kes baru Covid-19 dan 24 kematian,” katanya pada taklimat harian Covid-19, Khamis.Selain Bangkok, Taweesin berkata pihak berkuasa kesihatan juga mengesan dua kluster baru di wilayah Phetchaburi dan Chachoengsao.Beliau berkata, jawatankuasa penyakit berjangkit wilayah akan memantau langkah pencegahan penyakit di kilang-kilang terutama yang menghasilkan bekalan perubatan.“Menerusi strategi gelembung dan tutu, kilang-kilang dapat beroperasi semula … Strategi ini terbukti berkesan di Samut Sakhon (pusat wabak kedua),” katanya.Sementara itu, Taweesin berkata Thailand mencatatkan 3,886 kes baru dan 39 kematian semalam, menjadikan jumlah kes keseluruhan ialah 169,348 dan 1,146 kematian.Menurutnya, daripada kes baru itu, 3,837 adalah jangkitan tempatan termasuk 1,230 banduan dan 49 kes import.Mengenai kematian baru, beliau berkata 39 kematian membabitkan 20 lelaki dan 19 wanita berusia antara 36 dan 89 tahun, termasuk 24 di Bangkok, masing-masing dua di Nonthaburi dan Phuket.


871 kes baru Covid-19, 701 pesakit pulih hari ini

Sebanyak 701 kes sembuh dilaporkan hari ini menjadikan ia jumlah kes sembuh tertinggi yang pernah dilaporkan dalam satu hari, kata Ketua Pengarah Kesihatan Dr Noor Hisham Abdullah.Noor Hisham berkata, bagi kes jangkitan baru Covid-19, sebanyak 871 kes dicatatkan, lebih tinggi daripada jumlah kes yang dilaporkan semalam iaitu 869 kes.Sebanyak 866 merupakan jangkitan tempatan, baki lima kes adalah kes import.Katanya, angka kes kumulatif kini menjadi sebanyak 20,489 dengan 7,049 kes aktif yang sedang menerima rawatan di hospital.“Daripada jumlah kes aktif itu 86 pesakit kini ditempatkan di Unit Rawatan Rapi (ICU) termasuk 28 memerlukan bantuan alat pernafasan,” katanya dalam sidang media hariannya hari ini.Noor Hisham berkata terdapat tujuh kes kematian baru dilaporkan hari ini menjadikan jumlah keseluruhan sebanyak 187 orang atau 0.91%.Memperincikan jumlah jangkitan baru hari ini, Noor Hisham berkata, Sabah masih mencatatkan angka tertinggi iaitu sebanyak 702 kes.“Bagi Selangor pula sebanyak 77 kes baru dilaporkan diikuti Pulau Pinang (45); Perak (10); Kedah (9); Labuan (9); Kuala Lumpur (7); Sarawak (5); Negeri Sembilan (3); Terengganu (2) dan masing-masing satu kes di Melaka serta Johor,” katanya.


Menteri kesihatan jangka 80% remaja akan lengkap divaksinasi pada Oktober

Menteri Kesihatan Khairy Jamaluddin menjangka 80% remaja lengkap divaksinasi pada akhir bulan ini.Menurutnya, pada akhir Oktober, semua negeri termasuk Sabah akan mencapai nilai ambang 80% dewasa lengkap divaksinasi.“Dan 80% daripada golongan remaja juga akan lengkap divaksinasi pada bulan ini,” kata Khairy dalam temu bual Astro Awani malam tadi.Minggu lalu, dalam sebuah kenyataan, Ketua Pengarah Kesihatan Dr Noor Hisham Abdullah mengumumkan Pihak Berkuasa Kawalan Dadah (PBKD) telah memberi kelulusan bersyarat bagi pemberian dos penggalak (booster dose) vaksin Covid-19, Pfizer BioNTech, bagi golongan berusia 18 tahun ke atas.Vaksinasi remaja dilancarkan secara rasmi pada 20 September lalu walaupun ia telah dilaksanakan lebih awal di Sarawak.Setakat ini, hanya empat negeri masih belum mencecah kadar 80% vaksinasi dewasa: Perak (79.8%), Kedah (79.5%), Kelantan (73.6%) dan Sabah (65.1%).Dalam pada itu, dos penggalak akan diberi kepada barisan hadapan mulai minggu depan, kata KhairyPemberian dos ketiga dan penggalak akan mula diberikan kepada petugas barisan hadapan dan golongan berisiko tinggi bermula minggu hadapan.Menteri Kesihatan, Khairy Jamaluddin berkata pemberian dos vaksin berkenaan akan bertumpu kepada golongan terbabit dahulu menggunakan vaksin Pfizer sebelum diteruskan kepada rakyat kebanyakan.“Kita akan buat kajian juga untuk menggunakan Sinovac dan AstraZeneca untuk dos penggalak, di mana keduanya boleh dicampur.“Kita akan mula dos penggalak pada minggu akan datang,” tambahnya.Menurut Khairy dos penggalak hanya diberikan kepada golongan tidak cukup dua dos vaksin bagi merangsang perlindungan sistem imun.Ia termasuk mereka yang mempunyai sistem imun lemah, dan mereka yang memiliki komorbiditi.Katanya, dos penggalak juga akan diberikan kepada mereka yang memiliki tahap imunisasi yang berkurangan dalam tempoh tertentu.“Mereka ini juga perlu diberikan dos penggalak.”